text:
Omuwanika wa Buganda yawa Embalira y’Obwakabaka ey’omwaka 2018/2019. Tukuletedde emboozi eno yonna mu bujjuvu.
Omulamwa gw’Embalirira ya 2018-2019:
“Okunnyikiza, Okunyweza n’Okutumbula ebyo bye tulinamu enkizo”
Sipiika wa Olukiiko lwa Buganda,
Katikkiro,
Abeekitiibwa Baminisita ba Ssaabasajja,
Abeekitiibwa Ababaka b’Olukiiko
Bassentebe wamu ne bammemba b’Enkiiko eziddukanya ebitongole by’Obwakabaka
Bassenkulu b’Ebitongole by’Obwakabaka,
Abeekitiibwa n’Abakungu okuva mu Gavumenti eya Wakati,
Abagenyi baffe ab’Enjawulo,
Bassebo ne Bannyabo.
- Mukama wange Sipiika, nina essanyu nate okwanjulira Olukiiko luno wamu n’Obuganda embalirira y’Ennyingiza wamu n’Ensasaanya eby’Obwakabaka eby’omwaka 2018/2019. Mbuganye essanyu kubanga Embalirira eno eyanjulwa mu kiseera nga Obwakabaka bujjaguze bwe giweze emyaka 25 nga Ssaabasajja Kabaka Ronald Muwenda Mutebi II atudde ku Nnamulondo ya Bajjajjabe alamula.
- Sipiika, nga ffenna bwetumanyi, eno y’Embalirira esembayo eyanjuddwa nga tumalako Nnamutaayiika w’Obwakabaka ow’emyaka etaano (2014 – 2018). Bwe neetegereza bye tuyiseemu mu myaka egyo, nkizudde nti kisaanidde bulijjo okunnyiikira okukola buli kirungi ekiri wansi w’enjuba ate mu bwangu olwo nno ne Ddunda lwasobola okukwerulira amakubogo. Nzikkiriza nti tukoze ekisoboka era nga tufubye mu ngeri zonna okubaako bye tutuukiriza. Neebaza Katonda olw’ekisa kyatulaze nga tutambula olugendo lwaffe olw’emyaka etaano.
- Mukama wange Sipiika, amazima gali nti Ssaabasajja atukulembedde bulungi era atuluŋŋamizza mu ngeri yonna esoboka. Tuli basanyufu nti mukama waffe teyeerekerezza ng’atukulembera era ali wamu naffe mu buli nsonga ka libeere ssanyu oba kusoomoozebwa kwe tusanga. Kale nno nga tuteekateeka Embalirira y’Obwakabaka ey’omwaka 2018/19, obukulembeze bwa mukama waffe Ssaabasajja wamu n’emisingi egyateekebwawo bannaffe abaatusooka mu buweereza, byongedde okutuluŋŋamya wamu n’okutulambika mu mbeera zonna. Emisingi gino gyegituwa omukisa okukola enteekateeka ezisoboka okusobola okukyusa embeera z’abantu baffe era n’okwenyigira mu bulamu obulungi nga tuteeka mu nkola Nnamutaayiika w’Obwakabaka.
- Oweekitiibwa Sipiika, emyaka etaano (5) egiyise, Obwakabaka bubadde butambuliza emirimu gyaabwo ku Enteekateeka Namutayiika eya 2014 – 2018. Obwakabaka bufubye okutuukiriza ebyo byonna ebyalambikibwa mu Nnamutaayiika 2014 – 2018 era nga tuli basanyufu nti waakiri ebitundu 85% eby’enteekateeka eno bituukiriziddwa. Ebitundu 15% ebitatuukiriziddwa, tetugenda ku bisuula bbali wabula okufuba okubituukiriza mu Nnamutaayiika 2018 – 2023 eyayanjulwa mu Lukiiko luno era nayisibwa.
- Mukama wange Sipiika, omwaka gw’Ebyensimbi 2017 – 2018, gubaddemu okusoomoozebwa kungi naddala mu by’ensimbi kubanga ne Gavumenti eyawakati tesasudde yadde ekikumi ku nsimbi ze tugibanja, era nga twafuna kitundubutundu kwebyo bye twasuubira okufuna okuva mu makubo ag’enjawulo. Newankubadde ekyo kiri bwekityo, nina essanyu okwanjulira Obuganda nti tusobodde okutuukiriza ebitundu kinaana mu bitaano ku buli kikumi (85%) eby’ensimbi zetwasuubira okuyingiza (Obuwumbi 62.08 ku buwumbi 73 ezaabalirirwa). Kino nno bannange tekitegeeza nti obuwumbi obwo obwayingizibwa buterekeddwa mu Ggwanika lya Buganda, wabula ezo ze nsimbi ezeeyambisibwa okukola emirimu egimu gyengenda okubanjulira mu kitundu ekiddako.
- Oweekitiibwa Sipiika, ensimbi ze twalemereddwa okuyingiza mu mwaka gw’ebyensimbi 2017 – 2018 (bye bitundu 15%), okusingira ddala kivudde ku mbeera y’ebyenfuna mu ggwanga Uganda. Ffenna nga bwetubadde tugoberera, ebyenfuna mu ggwanga tebitambula bulungi songa ennyingiza yaffe esinga yeesigamiziddwa ku mbeera y’ebyefuna mu ggwanga.
- Newankubadde, mu ngeri emu twalemererwa okuyingiza ensimbi nga bwe zaabalirirwa olw’okusoomoozebwa okwogeddwako waggulu, era nga kino kyataataganya okuteeka mu nkola enteekateeka zaffe, naye era nina essanyu okutegeeza Obuganda nti tusobodde okubaako ebintu ebyomuzinzi ebituukiddwako naddala; okutumbula eby’Obuwangwa n’ennono, okukyusa obulamu bw’abantu ba Buganda, okutandikawo ebyo ebinaayamba Obwakabaka okusobola okwemalirira mu byenfuna wamu n’okubangawo embeera eneesobozesa Gavumenti ya Ssaabasajja okukulaakulanya wamu n’okukyusa embeera z’abantu ba Buganda.
- Mukama wange Sipiika, Gavumenti ya Ssaabasajja wamu n’Obwakabaka tukyanyweredde ku Nsonga Ssemasonga Etaano (5) okulaba nga tuziggusa.
Oweek. Sipiika, mu kiseera kino nzikiriza nyanjulire Olukiiko luno wamu n’Obuganda bino wammanga:
- Embeera y’ebyenfuna nga bwebadde mu mwaka 2017 – 2018
- Ennyingiza n’Ensasaanya nga bwe byasuubirwa mu mwaka 2017 – 2018
- Ebikulu ebituukiddwako mu mwaka gw’ebyensimbi 2017 – 2018
- Ebinaakolebwa ebikulu mu mwaka 2018 – 2019
- Embalirira y’Ennyingiza n’Ensasaanya ebisuubirwa mu mwaka 2018 – 2019
- Mukama wange Sipiika, mu mwaka gw’ebyensimbi oguwedde, nfunye omukisa okusisinkana n’okukolagana n’abaami ba Ssaabasajja ku mitendera egy’enjawulo. Kale nno njagala ku lwange ne ku lwa Gavumenti ya Ssaabasajja, mbeebaza nnyo olw’omulimu ogw’ettendo ogukoleddwa wakati mu kwewaayo, obwagazi n’obuwagizi obw’engeri zonna nga mwotwalidde n’obwesimbu abaami bano bye balaze eri Gavumenti ya Ssaabasajja.
B: Embeera y’ebyenfuna nga bwebadde 2017/18
- Mukama wange Sipiika, nga bwe kimanyiddwa, Buganda gwe mutima gwa Uganda era kitegeerekeka bulungi nti buli ekikwata ku byenfuna mu ggwanga kimaliriza kikosezza Buganda mu byenfuna wamu n’enkulaakulana yaayo.
- Oweekitiibwa Sipiika, nzikkiriza nokoleyo kwebyo ebikulu naddala ebikwata ku byenfuna era ebisinze okukwata ku ngeri Embalirira y’Obwakabaka ey’omwaka gw’ebyensimbi 2017-2018 gyetuukiriziddwaamu.
Ebyenfuna mu Nsi Yonna
- Mukama wange Sipiika, okwetolola ensi yonna, naddala mu mawanga ganaggwadda; wabaddewo okukulaakulana mu byenfuna era nga kino kyeyolese nyo mu mawanga ku ssemazinga wa Bulaaya. Embeera y’emu erabikidde mu mawanga agakyakula. Kino nno kisinze kuleetebwa enteekateeka ezikoleddwa amawanga agenjawulo mu kaweefube w’okutumbula ebyenfuna mu mawanga gano.
- Mu kiseera kye kimu, walabiseewo okulinya mu bbeeyi y’ebintu eby’enjawulo ebyettanirwa mu mawanga ag’enjawulo ekiwadde essuubi nti osanga ebyenfuna mu nsi yonna bitandise okudda engulu. Okudda engulu mu mawanga ag’enjawulo naddala nga mu America, kuleeteddwa nnyo bamusiga nsimbi songa mu Bulaya kuvudde ku kudda engulu kw’ebyobusubuzi.
- Ekyeraliikiriza mu mbeera eno yonna, kwekuba nti amawanga ag’enjawulo naddala ganaggwadda gongedde okuteekawo emiziziko mu nsuubulagana n’amawanga agakyakula era ageesigamye ennyo ku nsuubulagana n’amawanga ago. Mu ngeri y’emu twesanze nti mu bitundu by’ensi eby’enjawulo waliwo obukuubagano bungi mu by’obufuzi ekitadde ensi ku bunkenke.
Ebyenfuna mu Nsi ezitwetoolodde
- Oweekitiibwa Sipiika, embeera y’ebyenfuna mu nsi ezitwetolodde naddala mu mawanga ag’obuvanjuba bwa ssemazinga w’olukalu lw’omuddugavu wabaddewo okukulaakulana mu by’enfuna era nga amawanga omuli; Ethiopia, Rwanda, Tanzania, (wakati w’ebitundu 6.1% ne 10.3%). Mu ggwanga lya Kenya, enkulaakulana (4.9%) yatataaganyizibwa nnyo ekyeya ekyatwala ebbanga eddene ne kikosa eby’obulimi n’obulunzi wamu n’amasanyalaze ge basobola okufuna okuva mu biyiriro ebyenjawulo. So nga n’ebyofuzi naddala okulonda okwaliyo kwatataaganya nnyo emirimu gya banneekolera gyange olw’ebbugumu n’obunkenke obwakulimu.
- Mukama wange Sipiika, mu ngeri y’emu, amawanga nga Congo (3.4%) n’obukiika ddyo bwa Sudan (South Sudan) amawanga Uganda ge gasinga okusuubulagana nago waliyo okunafuwa mu by’enfuna. Kino nno okusinga kireeteddwa ebyenfuna ebidda engulu akasoobo songa n’ebyobufuzi mu ggwanga lya Congo naddala okulonda okusuubirwa okubeera mu Congo birina kinene kye bikoze okukosa ebyenfuna naddala ku ludda lwa bamusiga nsimbi. E South Sudan, embeera y’ebyobufuzi obwa kirwanire tukimanyi bulungi nti butataaganyiza nnyo ebyenfuna mu ggwanga lino. Kino kyeraze lwattu kubanga okumala emyaka ebiri eggwanga lino libadde lisereba buserebi mu byenfuna.
Embeera y’Ebyenfuna mu Uganda – 2017/18
- Mukama wange Sipiika, nzikkiriza nate nokoleyo ebitonotono ku mbeera y’ebyenfuna nga bwebadde mu ggwanga lyaffe Uganda mu mwaka gw’ebyensimbi 2017/2018.
- Oweekitiibwa Sipiika, mu mwaka gw’ebyensimbi gwe tumalako, eggwanga okutwaliza awamu lifunye embeera y’obudde esobozeseza abalimi n’abalunzi okwenyigira obulungi mu mirimu gyabwe songa ne bamusigansimbi okuva mu mawanga amalala bongedde okweyunira eggwanga Uganda.
- Gavumenti ya wakati okussa essira ku kukola enguudo wamu n’okwongera ku bungi bwa masanyalaze nga bazimba amabibiro g’amasanyalaze nakyo kiyambyeko mu kuddabulula ebyenfuna mu ggwanga ebyawagulu. Ebyenfuna mu ggwanga bya kukulaakulana ebitundu 5% mu mwaka gwetumazeko.
- Oweekitiibwa Sipiika, obubonero bulaga nti emirimu mu makolero mu ggwanga bitandise nabyo okudda engulu era nga ebikolebwa mu makolero gano naddala ebitundibwa mu mawanga ag’ebweru byeyongedde. Kino kirabiddwa nnyo mu bintu ebikolebwa okuva mu byuuma songa n’ebyo ebikolebwa okuva mu by’obulimi n’obulunzi nabyo byeyongedde.
- Newankubadde ebyenfuna byogerwako nga ebikulaakulana ku misinde, naye omutindo gw’enkulaakulana gukyasoomooza eggwanga lyaffe. Okusoomoozebwa kwetuyiseemu mu by’enfuna mu myaka egiyise tebitulese bulungi kubanga okunoonyereza okukoleddwa kulaga nga obungi bw’abantu baffe abatakyasobola kwetuusaako byakulya wakiri emirundi ebiri olunaku bweyongedde era nga kuvudde ku bitundu 19.7% (2013) okutuuka ku bitundu 21.4%. Tusaana tujjukire nti mu mwaka 2006, bannayuganda abaavu lunkupe baali ebitundu 31.1%. Mu kiseera kino, bannayuganda abaavu lunkupe bali Obukadde Munaana (8,000,000).
- Mukama wange Sipiika, ensonga ezisinze okututuusa ku bwavu bwe tulaba mu kiseera kino kwekuba nga okukulaakulana mu byenfuna mu ggwanga kuddiridde songa n’obungi bw’abantu kweyongedde. Mu ngeri y’emu, twesanze nti wabaddewo okugayaalirira ebintu bye tulinamu enkizo ebyanditutte ebyenfuna mu maaso nga obulimi n’obulunzi ebirina akakwate ku makolero kubanga okugeza nga obulimi n’obulunzi byebisinga okukozesa abantu baffe mu ggwanga era nga bisobole bulungi okufunira abantu baffe emirimu nga watandikidwaawo amakolero agalongoosa ebirime n’ebirundibwa okusinga okwesigama ennyo ku bulambuzi n’ebirala ebiringa ebyo.
- Okunoonyereza kulaze nti ensonga ezisinze okuvaako okuddirira mu kukula kw’ebyenfuna kwekufiirizibwa okuli mu bulimi n’obulunzi. Nga kino okusinga kivudde ku butabeerawo butale bwa birime n’ebirundibwa, ensimbi entono omulimi oba omulunzi z’ayinza okwewola okukola emirimu gye wamu n’enkyukakyuka mu mbeera y’obudde mu ggwanga.
C: Alipoota ku Mbalirira y’Omwaka gw’Ebyensimbi 2017/2018 n’ebikoleddwa
Ebyagendererwa mu Mbalirira y’Omwaka 2017/2018
- Mukama wange Sipiika, olw’ensonga nti guno gwe gwali omwaka ogusembayo mu kuteeka mu nkola Enteekateeka Namutayiika 2014 – 2018, omulamwa gwaffe gwali: “EBISEERA EBITANGAAVU EBY’OMUMAASO: BUGANDA KUKOLA SO SSI BIGAMBO”. Embalirira y’Obwakabaka ey’omwaka 2017/2018, yagendererwamu okunyweza n’okuggusa ebintu ebikulu bisatu:
- Okukuuma n’okutumbula eby’obuwanga n’ennono
- Okukyusa n’okutumbula embeera z’abantu ba Ssaabasajja
- Okuteekawo n’okuzimba enkola ennuŋŋamu wabeerewo enkulaakulaana ey’omuggundu ate nga etwaliramu abantu ba Buganda bonna.
Mu kutuukiriza ebyo waggulu, eby’enkizo mu Mbalirira y’ Obwakabaka 2017/2018 byali:
- Okumaliriza omulimu gw’okuzzawo Muzibu Azaala Mpanga mu masiro ge Kasubi
- Okukola Namutayiika wa Buganda 2018 – 2023.
- Okwongera omuwendo n’amaanyi mu nsiisira z’Ebyobulamu olw’okutumbula embeera z’ebyobulamu ebisookerwako okusobozesa okutangira endwadde ez’enjawulo
- Okwongera amaanyi mu “Emmwanyi Terimba”
- Okuddamu okuwumbawumba n’okwongera amaanyi mu mulimu gw’okuwagira n’okukulaakulanya abavubuka nga tuyita mu bibiina byabwe. Nga muno mulimu okumaliriza Enteekateeka Namutayiika ey’Okukulaakulanya abavubuka wamu n’okufuna omukugu mu Minisitule ya Abavubuka avunaanyizibwa ku bavubuka.
- Ebyempuliziganya, okumaliriza omulimu gw’okufunira Leediyo ya CBS situdiyo empya
- Ebyenjigiriza – okwongera amaanyi mu Kabaka Education Fund nga tukwatagana n’ebitongole eby’enjawulo okusobola okufunira abayizi sikaala mu mawanga ag’ebweru wa Uganda. Muno mujjakubaamu n’okwongera amaanyi mu kusaasanya amawulire agakwata ku basale ezigabibwa mu Minisitule.
- Okwongera amaanyi n’obukugu mu mirimu gya SACCO ezitandikiddwaawo mu Bwakabaka; PEWOSA, Ssuubi Lyo ne Buladde okutumbula embeera z’abavubuka n’abakyala mu Buganda
- Okuteeka mu nkola ekitundu eky’okubiri eky’okuddabiriza Twekobe ne Butikkiro
- Okumaliriza Enteekateeka Namutayiika ey’ebyemizannyo mu Buganda
- Okwongera amaanyi mu Buganda Tourism Expo tusole okugifuula olunaku minisitule, ebitongole n’amakampuni g’Obwakabaka kwebyolesezza eri Obuganda emirimu gy’ebikola (Buganda Expo & Open Day).
Olutabaalo Lwembalirira 2017/2018
- Sipiika, omwaka gw’Ebyensimbi 2017/2018 gwe gukomekerezza Nnamutaayiika 2014 – 2018 era nga yadde ng’embeera mwetutambuliza Namutayiika 2014 – 2018, ebaddemu ebisoomoozo, tuli basanyufu nti tusobodde okutuukiriza ebyateekebwateekebwa ebisinga. Kino nno kikkaatirizza obumalirivu bwa Gavumenti ya Ssaabasajja.
- Mukama wange Sipiika, omwaka gw’Ebyensimbi 2017 – 2018, gubaddemu okusoomoozebwa kungi naddala mu by’ensimbi kubanga ne Gavumenti eyawakati tesasudde yadde ekikumi ku nsimbi ze tugibanja, era nga twafuna kitundubutundu kwebyo bye twasuubira okufuna okuva mu makubo ag’enjawulo. Newankubadde ekyo kiri bwekityo, nina essanyu okwanjulira Obuganda nti tusobodde okutuukiriza ebitundu kinaana mu bitaano ku buli kikumi (85%) eby’ensimbi zetwasuubira okuyingiza (Obuwumbi 62.08 ku buwumbi 73 ezaabalirirwa).
- Oweekitiibwa Sipiika, ensimbi ze twalemereddwa okuyingiza mu mwaka gw’ebyensimbi 2017 – 2018 (by’ebitundu 15%), okusingira ddala kivudde ku mbeera y’ebyenfuna mu Ggwanga Uganda. Ffenna nga bwetubadde tugoberera, ebyenfuna mu ggwanga tebitambula bulungi songa ennyingiza yaffe esinga yesigamiziddwa ku mbeera y’ebyefuna mu ggwanga. Nzikiriza nokoleyo nha binna okuyingiza okutatukiride:
- Buganda ebanja gavumenti eyawakati Obuwumbi obukunukkiriza 172 naye kati emyaka esatu gavumenti tetusasula. Kino no kitaataaganyizza enzirukanya y’emirimu gya Gavumenti ya Ssaabasajja. Katikkiro akiddiŋŋanye lunye nti bwoba obanja olina okukola ebirala osobole okubeerawo, tokola kyakubanja kyokka. Okulambika kuno mwetutambulira mu by’ensimbi n’emirimu emirala.
- Mukama Wange Sipiika ekirala kye njagala okutegeeza abakiise n’Obuganda obutuwuliriza era n’obutulaba ku terefayina, y’ensonga y’okuba nti ebitongole by’Obwakabaka ebyetongodde ebikunuukiriza mu 16 ebikola ebyobusubuuzi bisasula emisolo mu kitongole kya Gavumenti eyawakati ekigisolooza ekya Uganda Revenue Authority(URA); ate nga mwenna mukimanyi bulungi nti ennaku zino emisolo ekitongole kigibanja kiyimiridde – awatali kutuganya kussa ku mukka!!!
- Mu kkowe lyerimu, abantu bangi n’ebitongole bingi ebirala byo gavumenti ebisasula era ebisasudde naye eza Buganda za kusimba kaggo omuli mujje eno ate mugendi eri oba ndibalaba luli. Tuguminkirizza ekisusse era tulinze bannaffe be kikwatako beekube mu mutima basasule ensimbi z’Obwakabaka Ssaabasajja Kabaka asobole okwongera okutuusa ku bantu be obuwagizi obusaanidde.
- Newankubadde, mu ngeri emu twalemererwa okuyingiza ensimbi nga bwe zaabalirirwa olw’okusoomoozebwa okwogeddwako waggulu, era nga kino kyataataaganya okuteeka mu nkola enteekateeka zaffe, naye era nina essanyu okubategeeza Obuganda nti tusobodde okubaako ebintu eby’omuzinzi ebituukiddwako naddala; okutumbula eby’Obuwangwa n’ennono, okukyusa obulamu bw’abantu ba Buganda, okutandikawo ebyo ebinaayamba Obwakabaka okusobola okwemalirira mu byenfuna wamu n’okubangawo embeera eneesobozesa Gavumenti ya Ssaabasajja okukulaakulanya wamu n’okukyusa embeera z’abantu ba Buganda.
D: Ebimu ku bikulu Ebikoleddwa Minisitule n’Ebitongole eby’enjawulo mu mwaka 2017/2018
- Oweekitiibwa Sipiika, kinnajjukirwa nti Gavumenti ya Ssaabasajja erina Minisitule 14 era nga Minisitule ezisinga zikola emirimu gyazo nga ziyita mu bitongole eby’enjawulo.
Wammanga bye bimu ku bikoleddwa woofiisi ne minisitule ez’enjawulo mu mwaka 2017/2018:
- A) Woofiisi ya Katikkiro
Katikkiro asobodde okutuukiriza emirimu egyenjawulo egyamukwasibwa Nnamunswa era yeetabye mu nkiiko n’ensisinkano ezenjawulo. Katikkiro byeyakola bingi era yabyanjulira Obuganda byeyali awa Alipoota y’Omwaka 2017/2018 mu kwogerakwe eri Olukiiko nga 14 Muzigo 2018.
Mukama wange Spiika nzikkiriza nokoleyo ebimu ku bikulu mu ebyo Katikkiro byeyayanjula era muno mulimu:
- Katikkiro yakulembera mu ttimu eyatwala ebirowoozo by’Obwakabaka ku ttaka mu Kakiiko akateekebwaawo okunoonyereza ku nkayaana ku ttaka mu ggwanga akakulirwa Omulamuzi Catherine Bamugemereire. Wano no sirema kwebaza akakiiko k’owkitiibwa Makubuya akakola ku kutekateeka ensonga eno enkulu.
- Katikkiro yasisinkana Pulesidenti Yoweri Kaguta Museveni ku nsonga z’okuteeka mu nkola Endagaano ya Muwakanya 2013.
- Katikkiro yasisinkana n’abakungu okuva mu Uganda Bureau of Statistics (UBOS) ku nsonga ya maapu ya Uganda ne Buganda.
- Katikkiro asisinkanye ne Bajjajja Abataka abakulu b’Obusolya enfunda eziwera okuteesa ku nsonga z’Abataka wamu n’engeri Obwakabaka gyebusaanidde okuddukanyizibwaamu.
Katikkiro yawoma omutwe mu nteekateeka “Emmwanyi Terimba” era abadde musaale mu kaweefube w’okutuusa enteekateeka eno ku bantu ba Ssaabasajja mu Masaza gonna.
Katikkiro atuukirizza obuvunaanyizibwa nga “Kabaka ow’ebweru” ng’akiikirira Obwakabaka ku mikolo n’ensonga endala zonna ez’essanyu n’ezennaku eziba ziguddewo. Mu ngeri yeemu, Katikkiro yakyaza aba Kikuyu okuva e Kenya.
- b) Minisitule y’Ensonga za Buganda Ebweru n’Okukwanaganya Emirimu
Minisitule eno evunaanyizibwa ku kuteekawo empuliziganya wakati w’Obwakabaka n’Abaganda abali ebweru wa Buganda ne Uganda. Ebituukiddwako mu Minisitule bye bino:
Ensonga za Buganda Ebweru:
- Okutongoza Essaza lya Ssaabasajja mu United Arab Emirates.
- Okuteekateeka omukolo “Buganda kwe Kwaffe” (Buganda Diaspora Day) nga 28/12/2017.
- c) Minisitule y’Ebyenjigiriza
(1) Enziruukanya y’emirimu mu Ssettendekero wa Muteesa I Royal University (MRU) egenze eterezebwa era walondebwaawo Olukiiko olufuzi olupya.
(2) Ettendekero lya Buganda Royal Institute of Business & Technical Education (BRIBTE) limaliriza okuzimba ekizimbe KABAKA MULONDO ekigenda okukwasibwa Ssaabasajja mu nteekateeka za Jubireewo 25.
(3) Amasomero omuli; Lubiri High School ne Lubiri Nabagereka nago gafuna enkiiko empya ezigaddukanya.
(4) Kabaka Education Fund – Abayizi abakununkiriza mu 1,000 bebafuna basale ez’amatendekero ag’enjawulo.
(5) Okusakira MRU emmotoka ekozesebwa mu kutendeka abayizi abasoma obwamakanika.
(6) Okusakira amatendekero omuli BRIBTE ne MRU ebyuma ebikozesebwa mu kutendeka abayizi.
(7) BRIBTE yagula bbaasi etambuza abayizi (Institute Bus) y’abasabaze 65.
- d) Minisitule ya Ssemateeka
Minisitule eyongedde okulondoola ensonga z’Ebyaffe n’okutema empenda ez’okubinunula.
- e) Ssaabawolereza ne Gavumenti ez’Ebitundu
- Woofiisi ya Ssaabawolereza
- Enteekateeka z’okuwandiisa wofiisi ya Ssaabawolereza mu mateeka ga Uganda zigenda mu maaso era tusuubira nti mu bbanga ttono tujja kufuna ekkakalabizo lya Ssaabawolereza eriwandiisiddwa mu mateeka.
- Minisitule ekiikiridde Obwakabaka ne Ssaabasajja Kabaka mu misango egiwerako. Mingi bagiwangudde, emirala abaagitwalayo ne bagigyayo ate emirala gikyawozebwa.
- Ssaabawolereza ayongedde okulambika Minisitule n’Ebitongole mu Bwakabaka ku ndagaano ezikolebwa n’okuwa obuwabuzi mu by’amateeka.
(2) Gavumenti ez’Ebitundu
Ettabi lya Minisitule lino lye litwala abaami ba Ssaabasajja Abaamasaza. Emirimu gibadde gitambuzibwa bulungi nnyo era ebimu ku bikoleddwa kuliko:
- i) Okuteekawo empaka z’amasaza eza buli mwaka n’okutegeka emisomo gy’Abaami b’Amasaza.
- ii) Enteekateeka ya Luwalo Lwaffe ey’okugula satifikeeti Minisitule ng’ekolaganira wamu n’ekitongole kya Majestic Brands bagitambuzza bulungi. Luwalo Lwaffe avuddemu Ushs. 335,612,800/=
- iv) Ensengeka y’Obukulembeze mu masaza yeeyongedde okulongooka n’okunywezebwa okuviira ddala ku kyalo okutuuka ku mwami wa Ssaabasajja ow’Essaza mu masaza gonna.
- v) Embuga y’Eggombolola Mutuba V, Makindye eddaabiriziddwa.
- vi) Embuga y’Eggombolola e Bukomero, Ssingo ezimbiddwa
- f) Minisitule y’Ebyensimbi, Okusiga Ensimbi, Okuteekateeka n’Okukulaakulanya eby’Enfuna
Minisitule eno erimu ebiwayi bina era baminisita abagikulira bafubye okutuukiriza obuvunaanyizibwa mu ngeri eno:
(1) Ekitongole ky’Okuteekateeka
- i) Kyamaliriza okuteekateeka Nnamutaayiika w’Obwakabaka 2018 – 2023.
- ii) Kyamaliriza enteekateeka z’okutandikawo Ekitongole ky’Emiwendo mu Buganda (Buganda Statistics Unit).
(2) Ekitongole ky’okukulaakulanya eby’Enfuna
- i) Buganda esse omukago n’ebitongole eby’enjawulo mu kaweefube w’okukulaakulanya eby’enfuna mu Buganda muno nga mulimu; KCCA, Wells of Life ne Berkshire Foundation.
- ii) Waliwo ebitongole by’Obwakabaka ebirala ebyasaba obudduukirize okuva mu PSFU era nga byasobola okubufuna; muno mulimu Namulondo Investments.
(3) Ekitongole ky’Okusiga Ensimbi
Ekiwayi kya Minisitule kino kye kivunaanyizibwa ku makampuni g’Obwakabaka era kyasalibwawo waleme kubaawo makampuni mapya gaggulwawo wabula tunyweze amakadde ge tulinawo. Mu bingi ebikoleddwa Minisitule mu by’okusiga ensimbi kuliko:
- Twekobe eddaabiriziddwa n’ebibajje ne biteekebwamu ekitundu ekisooka.
- Butikkiro eddaabiriziddwa era ekitundu ekisooka kiwedde.
- CBS okufuna ebyuuma bya Situdiyo ebipya.
- Omulimu gw’okuzimba Mirembe Villas e Kigo ekitundu ekisooka gwaggwa era ennyumba ezisooka ne zitongozebwa.
(4) Ekitongole ky’Eggwanika lya Buganda
- i) Kitadde mu nkola Embalirira y’Obwakabaka newankubadde wabaddewo okusoomoozebwa mu by’ensimbi.
- ii) Woofiisi za Baminisita n’abaweereza abalala zongedde okulongoosebwa n’okugulirwamu ebikozesebwa.
iii) Emisaala n’ensako eby’abaweereza ku mitendera egy’enjawulo bisasulwa mu kusoomoozebwa kw’ensimbi.
- Amabanja agaali gaasigala ku Bbuggwe e Kasubi gasasulwa.
- g) Minisitule y’Olukiiko ne Kabineeti
Minisitule erina obuvunaanyizibwa obukulu obw’okukwanaganya emirimu gy’Olukiiko n’egya Kabineeti era mu byetuukiriza mu mwaka byebino wammanga:
(1) Olukiiko lwa Buganda
- Enkiiko z’Olukiiko zituziddwa nga bwezasengekebwa era zijjmbiddwa nnyo mu mwaka 2017/2018.
- Okuteekateeka Olusirika lwa bammemba b’Olukiiko.
(2) Kabineeti
- i) Ekisenge kya Kabineeti kiddabiriziddwa era ne mugulirwamu n’ebibajje ebipya era eby’omulembe.
- ii) Kabineeti etuula buli luvanyuma lwa wiiki bbiri. Mu ntuula zino enkola nnyingi eziyisiddwa era ne zigobererwa mu kaweefube w’okutereeza empeereza y’emirimu mu Bwakabaka. Ebintu bingi ebirabibwa ng’ebyobuwanguzi gye bisooka okufumbirwa.
iii) Okutegeka enteekateeka y’emikolo emikulu n’enkiiko mu Bwakabaka eya buli mwaka. Enteekateeka eno ewa ekifaananyi ekituufu eky’emirimu egikolebwa mu Bwakabaka.
- iv) Minisitule zonna zanjudde alipoota zaazo mu Kabineeti mu mwaka guno.
- v) Kabineeti yatandika enteekateeka y’okufuna Olusirika buli luvannyuma lwa myezi esatu okukubaganya ebirowoozo ku nsonga emu enkulu eri Obuganda era n’okusala amagezi engeri y’okujjaŋŋanga. Muno mulimu; ettaka n’ebirala.
- h) Minisitule y’Ebyettaka, Obulimi n’Obutonde Bwensi
Minisitule eno erina ebitongole bisatu era buli kitongole kisobodde okutuukiriza obuvunaanyizibwa bwakyo mu ngeri zino wammanga:
(1) Ettaka
- i) Ekitongole kyongedde okupunta ab’ebibanja abawera n’okulabirira ettaka ly’Obwakabaka.
- ii) Okusolooza busuulu ku miwendo egiri mu mateeka ga Uganda kwatandika. Enkola eno esimbye amakanda okusinga mu byalo.
iii) Enkola ya “Kyapa mu Ngalo” yatandika. Newankubadde waaliwo okutaataaganyizibwa okuva mu bantu ab’enjawulo omuli n’abakungu okuva mu Gavumenti eya wakati, tusobodde okuginnyikiza mu bantu nga tubasomesa.
iii) Okumaliriza enteekateeka y’okuzimba amayumba e Ssentema ag’essente ensaamusaamu.
(2) Obulimi
- i) Okunnyikizza enkola ya “Mmwaanyi Terimba” nga bagaba endokwa z’emmwaanyi wamu n’okulambula ennimiro gyezisimbibwa. Omwaka oguwedde 2017/2018, tusobodde okugaba endokwa z’emmwaanyi 3,168,670. Bwetegereza emyaka essatu egiyise, tusobodde okugaba endokwa z’emmwaanyi Obukadde Musanvu (7,000,000). Kale nno twagala okwebaza abanywaanyi aba UCDA betukolaganye ennyo okuggusa ensonga eno.
- ii) Okunnyikizza enkola y’okulima ebitooke.
(3) Obutonde Bwensi
- i) Minisitule eyongedde okusomesa abantu ba Ssaabasajja ku nsonga z’Obutondebwensi n’enkola ey’okutobeka ensonga z’obutonde bwensi mu mirimu gy’abamasaza n’abakulu b’obusolya ng’Obwakabaka bukolagana ne Minisitule y’Amazzi n’Obutonde Bwensi mu Gavumenti ya Uganda.
- ii) Okuteekateeka omwoleso gw’obutonde bwensi ogusokedde ddala mu Buganda e Katabi, Entebbe.
- i) Minisitule ya Nkuluze
Emirimu egikolebwa Minisitule eno mingi era mikulu ddala naddala egyekuusa ku kulabirira embiri n’abo abazibeeramu. Kale nno mu mwaka endabirira y’Embiri eyongedde okulongooka.
- j) Minisitule y’Ebyobuwangwa, Ennono, Amasiro n’Obulambuzi
Minisitule eno ekoze emirimu egyenjawulo nga bwegirambikiddwa wammanga:
(1) Ebyobuwangwa, Ennono n’Amasiro
- i) Omulimu gw’okuzaawo Muzibu Azaala Mpanga gutambuziddwa era nga mu kiseera kino eddala liri mu kumalirizibwa.
- ii) Okuddaabiriza Twekobe kwakolebwa era mu kiseera kino tuli mu kuteekamu bibajje nga tuyita mu nkola Twekobe Ejjudde wansi w’Enteekateeka za Jubireewo 25 era akwasibwa Ssaabasajja nga 24 Kasambula 2018.
iii) Okuddaabiriza Butikkiro ekitundu ekisooka kuwedde era nga egenda kukwasibwa Katikkiro nga 28 Ssebaseka 2018.
(2) Ekitongole eky’Ebyobulambuzi
- i) Okumaliriza okuteekateeka ekitabo kya Minisitule eky’Ebyobulambuzi. Ekitabo kino kyatongozebwa Sssaabasajja era kimaze okukubibwa mu kyaapa.
- ii) Okumaliriza enteekateeka ezigunjaawo emikululo (trails) eginatumbula obulambuzi bw’eka (Domestic Tourism). Mu gino mulimu “The Heritage Trail – Omukululo gw’Ennono” ne “Religious Trail – Omukululo gw’Eddiini”. Mu mukululo gw’Ediini, twesigama ku mazima nti Eddiini engwira zaava ku Ssekabaka Muteesa I era tukolaganye n’Ebitebe by’enzikiriza ez’enjawulo mukukwataganya ensonga eno.
iii) Okuteekateeka omwoleso gw’Ebyobulambuzi 2017
- iv) Okukola ebibumbe by’ebika ku luguudo Kabaka Anjagala nga ebibumbe 12 ebisooka byawadde era Ssaabasajja nabitongooza.
- k) Minisitule y’Amawulire, n’Abagenyi
Minisitule esobodde okutuukiriza obuvunaanyizibwa bwayo mu ngeri zino wammanga:
(1) Ebyamawulire
Minisitule esobodde okutuusa ku bantu ba Ssaabasajja Kabaka amawulire agafa mu Bwakabaka ng’eyita mu makubo ag’enjawulo nga: pulogulaamu agafa e Mengo buli lwa Sande, omutimbagano, Gambuuze.ug, Facebook ne Twitter. Mu kiseera kino tulina abagoberera emikutu gino abasukka mu 100,000.
(2) Ekitongole ky’Abagenyi
- i) Minisitule esobodde okwenyigira mu nteekateeka y’emikolo gy’Obwakabaka egy’enjawulo era nga abagenyi ba Ssaabasajja bakwatibwa bulungi.
- ii) Engendo z’ebweru wa Uganda ez’abakulu mu Bwakabaka bwa Buganda ku mitendera egy’enjawulo zikwasaganyiziddwa bulungi era batambulira mu kitiibwa ekisaanidde.
iii) Okuteekateeka omusomo mu bya PULOTOKO eri aba bonna abavunaanyizibwa ku nsonga z’abagenyi mu Bwakabaka.
- l) Minisitule y’Obusuubuzi, Obutale n’Obwegassi
Minisitule etuukirizza obuvunaanyizibwa bwayo mu ngeri zino wammanga:
- i) Minisitule egaziyizza ennimiro z’abalimi ng’eyita mu nteekateeka yaayo ey’okulimira abantu ba Ssaabasajja ne tulakita mu masaza ag’enjawulo.
- ii) Okuwa abeegassi amagezi ku nkola ey’obwegassi n’emiganyulo egirimu nga Minisitule eyita mu misomo gy’obwegassi.
Nga nkyali ku bwegasi; CBS POWESA ekutennyo akati mu kulalakulanya abantu ba Ssabaasajja n’okubawagira mukutereka, okwewoola ate n’obutale wamu nemisomo. Tewbaza nnyo abigikulembera olwo bitukiddwako.
- m) Minisitule y’Ebyobulamu
Minisitule y’Ebyobulamu ekoze emirimu emirungi era erina n’ebirala bingi byeteekateeka okuggusa. Mu bufunze ebituukiddwako bye bino:
- i) Eddwaliro eritambulira ku mipiira lyatuuka era mu kiseera kino liteekebwateekebwa litandike okukola nga Ssaabasajja amaze okulitongoza.
- ii) Okuteekateeka ensiisira z’ebyobulamu mu masaza ag’enjawulo mwe bafunidde obujjanjabi obw’endwadde ez’enjawulo.
iii) Okunyikiza kaweefube w’okulwanyisa akawuka ku mukenenya.
- iv) Okugaba obutimba bw’ensiri mu bitundu bya Buganda eby’enjawulo.
- Minisitule ennyikizza emikago ne Minisitule y’Ebyobulamu mu Gavumenti eyawakati, Joint Clinic Research Centre n’ekitongole kya UNAIDS mu kaweefube w’okutuusa obujjanjabi obwenjawulo ku bantu ba Ssaabasajja.
- n) Minisitule y’Abakyala, Bulungibwansi, Ekikula ky’Abantu n’Okulambula kwa Kabaka
Ebituukiddwako mu kitongole kya Minisitule kino kuliko:
- i) Okutumbula embeera y’abakyala mu Buganda ne Uganda okutwalira awamu. Minisitule eyise mu makubo ag’enjawulo okuli: emisomo gy’enkulaakulana n’okulondoola obukulembeze bw’abakyala.
- ii) Okuteekateeka entujjo y’emikolo gy’okukuza olunaku lw’Abakyala era Olusirika lw’Abakyala mu Buganda lwaggalwaawo Ssabasajja songa entikko y’emikolo yali mu Ssaza lye Kyaddondo e Kasangati. Maama Nnaabagereka ye yali omugenyi omukulu era tumwebaza nnyo olw’okuwoma omutwe bulijjo mu kaweefube w’okusitula embeera z’abakyala mu Buganda.
iii) Okunyikiza enkola ey’abantu okulongoosa ebitundu byabwe gye babeera nga Minisitule eyita mu misomo gya Bulungibwansi mu masaza ga Buganda n’ebweru wa Buganda mu Uganda; okusimba emiti era entikko ya kaweefube ono gye mikolo gya Bulungibwansi egitegekebwa Minisitule buli mwaka n’ekigendererwa eky’okujjukiza abantu ba Ssaabasajja obuvunaanyizibwa bwabwe nga mu mwaka guno gyaali mu Ssaza lye Kyaddondo.
(o) Minisitule y’Abavubuka, Ebyemizannyo n’Okwewummuza
Ebituukiddwako mu kitongole kya Minisitule kino kuliko:
1) Ekitongole ky’Abavubuka
- i) Ekitongole kyawandiisa “Principal Youth Officer” nga ono yavunaanyizibwa ku nsonga z’abavukuka mu Minisitule.
- ii) Minisitule yafuna emotoka ya Ekitongole ky’Abavubuka
iii) Minisitule ekoze kinene okuzimba obukulembeze mu bibiina by’Abavubuka nga kati birina abakulembeze ab’empisa, era abawulirize eri Obwakabaka.
- iv) Okuteekateeka Olunaku lw’Abavubuka (Buganda Youth Day) olwa buli mwaka ne lwetabwamu abavubuka okuva mu masomero, amatendekero, ebibiina byonna n’abantu okuva mu masaza ag’enjawulo. Ku mukolo guno abavubuka bakuŋŋaanira mu maaso ga Ssaabasajja Kabaka ne bafuna okulu ŋŋamizibwa nga Ssaabasajja ali ku Namulondo.
- iv) Okuteekateeka Olusirika lw’Abavubuka olwa buli mwaka.
2) Ebyemizannyo
(i) Okuzimba, okuteekateeka emizannya egy’enjawulo n’okusitula omutindo gw’emizannyo mu Bwakabaka nga bayita mu nkiiko ez’enjawulo eziteekeddwawo. Muno mulimu Emipiira gy’Amasaza, Ebika n’egy’Amasomero, Emisinde mubunabyalo, ekiggwo, omweso, okuwugga, squash, obugaali ne golf.
(ii) Okuteekateeka emisinde mubunabyalo olw’okujjukira amazaalibwa ga Ssaabasajja Kabaka buli mwaka abantu abassuka 30,000 mwe betaaba mu nteekateeka ey’omwaka 2018. Ne ku mulundi guno Ssabassajja Kabaka yasiima amaanyi gaffe tugazze mu kulwanyisa obulwadde bwa Nnalubiri.
- Enteekateeka Nnamutaayiika ey’omupiira gwonna ogw’Obwakabaka – ey’emyaka ena (2017 – 2020) yamalirizibwa era netongozebwa.
- Okumaliriza enteekateeka z’okuzimba ekisaawo ky’omupiira e Lugazi nga tukolaganira wamu ne FUFA.
- p) Ekitongole ky’Okunoonyereza
(i) Omulimu gw’okunoonyereza n’okukwata olutambi ku bulamu bwa Ssaabasajja gugenda mu maaso era gunaatera okumalirizibwa.
(ii) Okukungaanya ebiwandiiko n’ebifaananyi ebikwata ku byafaayo by’Obwakabaka kugenda mu maaso.
- Minisitule yatandika ku mulima gwokufuna ebifaananyi bya Bassekabaka ba Buganda. Muno mulimu n’okubisiiga.
- Okuteekateeka omwoleso gw’Ebitabo (Book Fair Week)
E: Ebimu ku bikulu ebitakoleddwa mu mwaka 2017/2018 nga byali tubikkiriziganyizaako
- Mukama wange Sipiika, ebimu ku byetwateekateeka okukola naye nga tetusobodde mu mwaka gw’ebyensimbi 2017/2018 bye bino wammanga wabula nga tubyongeddeyo mu mwaka gw’ebyensimbi 2018/2019:
- Okugula Ambyulensi yo ku mazzi
- Okugula emotoka etambuza Bajjajja Abataka
- Okumaliriza okuzimba Olusaka lwa Nnamasole e Bbumbu, Kiteezi
- Okutandika ku kuzimba ekizimbe ku Muteesa I Royal University
- Okuzimba ekizimbe ky’Ebyobusuuzi ku Ggombolola e Makindye
- Okuwandisa Woofiisi za bannamateeka ez’Obwakabaka (Law Chambers)
- Okumaliriza okukola Enteekateeka Nnamulanda wamu n’Ennambika (policy) ey’Abavubuka
- Okumaliriza omulimu gw’Okuteekateeka “master Plan” y’Okukulaakulanya Ennyanja ya Kabaka
Ebyo byonna ebitaatuukirizibwa twayayaanira nnyo okubikolako olw’obukulu bwabyo naye ensonga ze nayanjudde waggulu ne zitulobera. E bisinga bizze mu mbalirira eno.
Ennyingiza n’Ensaasanya 2017/2018
Omweso 1: Ennyingiza nga bwebadde mu mwaka 2017/2018
Omweeso 2: Ensaasanya nga bwebadde mu mwaka 2017/2018
F: Embalirira y’omwaka 2018/2019
Ennyanjula
- Oweekitiibwa Sipiika, obwedda bwonna, mpoza olutabaalo lw’omwaka 2017/2018. Nzikkiriza mu kiseera kino ate ntandike okulambika biki ebitwolekedde mu mwaka gw’ebyensimbi 2018/2019.
Omulamwa gw’omwaka guno gugenda kubeera: “Okunnyikiza, Okunyweza n’Okutumbula ebyo byetulinamu enkizo”
Ebyenfuna by’Eggwanga Uganda 2018/19
- Mukama wange Sipiika, ebyenfuna mu ggwanga byakulira ku bitundu 5.5% mu mwaka 2017/18. Mu ngeri y’emu, mu mwaka 2018/19, bisuubirwa okukulira ku bitundu 6% naddala singa tewabeerawo kutataaganyizibwa mu mbeera y’obudde wamu n’ensiga y’ensimbi mu ggwanga. Esuubi eririwo lyesigamiziddwa ku makungula amalungi naddala kubanga kisuubirwa nti embeera y’obudde egya kubeera nnungi.
- Waliwo essuubi nti ebyettunzi byaffe ebweru w’eggwanga binaayongera okwettanirwa songa n’ebyo ebigulibwa ebweru ne biyingizibwa mu ggwanga byakweyongera naddala olw’enteekateeka za Gavumenti eya wakati okuteeka mu nkola pulojekiti ez’enjawulo omuli okumaliriza okuzimba; amabibiro g’amasanyalaze n’enguudo (naddala mu bitundu ebyazuulibwamu amafuta) newankubadde okuzimba omudumu ogutambuza amafuta kisuubirwa obutatandika mu budde.
- Oweekitiibwa Sipiika, newankubadde ebyo biri bwe bityo, essuubi lyaffe lyonna lyesigamiziddwa ku mbeera y’obudde ennungi, wamu ne Gavumenti eya wakati okusobola okutuukiriza pulojekiti ez’enjawulo zeteeseteese era nga n’ensolooza y’omusolo n’enkozesa yaagwo birina kinene kye binaayamba eggwanga yaffe. Awatali ekyo enteekateeka ez’enjawulo ziyinza okufa ettoge.
- Tetuyinza kwerabira nti eggwanga lyaffe lyesigamye nnyo ku nsuubulagana n’amawanga; Congo (DRC) n’Obukiika kkono bwa Sudan. Amawanga gano gakyalimu obutabanguko. Kino nno kisuubirwa okukosa ebyettunzi byaffe mu mawanga gano. Ekinava mu kino be banoonyi b’obubuddamu okweyongera mu ggwanga lyaffe ekizze kikosa ennyo engeri abantu baffe gyebatuusibwaako byebetaaga mu bulamu wamu n’obukuubagano n’abanoonyi b’obubuddamu. Naye era nga omulungi bwatabulako kamogo, okusaasanya kw’abanoonyi b’obubuddamu kuyamba mu ngeri emu oba endala.
- Eggwanga Uganda lyesigamye nnyo ku by’obulimi n’obulunzi wabula ekikwaasa ennaku, kwe kuba nga tetukoze kimala nga eggwanga okutumbula ensonga eno.
- Eggwanga lyaffe lirina embeera y’obudde emu ku ezo esinga okubeera ennungi naye kyennyamiza nti mu nsi ezitwetolodde ffe tusinga obutakozesa tekinologiya ate nga bikozesebwa ebirala mu bulimi n’obulunzi eby’omutindo tetubyettanidde nnyo. Eri abo abagezezzaako okukozesa ennima ey’omulembe, ebbeeyi y’ebikozesebwa eri waggulu nnyo. Mu kiseera kino waliwo enteekateeka ekolebwa okulaba nga abalimi n’abalunzi batuusibwaako ebikozesebwa mu nkola ey’okubipangisa.
- Okunoonyereza kulaze nti ebitundu 13% byokka ebyennimiro z’abantu baffe mu Uganda bebakozesa ensigo ennongoseemu. Ebisinze okuleeta embeera eno kwe kubeera nga tulemereddwa ng’eggwanga okukola n’okuteeka mu nkola amateeka agaluŋŋamya enkozesa wamu n’okukuuma omutindo gw’ebikozesebwa mu kulima n’obulunzi. Okulwawo okuyita amateeka agafuga eby’ensigo wamu n’ebigimusa bye bimu ku bisinze okumalamu abalimi amaanyi kubanga bangi bafiriziddwa.
- Mukama wange Sipiika, tekikkirizika naye Uganda lye limu ku mawanga agatettanidde nnyo kukozesa bigimusa. Abalimi baffe ebitundu 2% bokka be bakozesa ebigimusa ebitali byanakavundira era nga kino kisangiddwa ku nnimiro ezo ennene ddala okulimirwa ebimera ebyettunzi. Mu Uganda ffe tutalina mateeka gafuga ebikozesebwa mu bulimi wamu n’obulunzi nga agaluŋŋamya eby’ensigo n’ebimera, eddagala erikozesebwa mu kulima n’obulunzi, wamu n’okukuuma ebimera byaffe n’obulamu bw’ebimera.
- Nga mpumbawumba ku nsonga eno, kiteberezebwa nti ebitundu 30% eby’amakungula g’omulimi n’omulunzi byononeka olwebbula ly’amasitowa mwe bukumirwa. Ebiseera ebisinga abalimi n’abalunzi baffe besanga banguyiriza okutunda ebikunguddwa ku bbeeyi eya wansi. Mu mbeera eno, kyetaagisa okwongera amaanyi mu nkola y’okutereka amakungula mu masitowa ag’olukale eri omulimi ssekinoomu n’eri abo abegasse awamu.
Embalirira y’Eggwanga Uganda 2018/19
- Oweekitiibwa Sipiika, Embalirira ya Gavumenti eyawakati eyayanjulirwa banna Uganda ey’omwaka 2018/2019, ya Obutabalika Ushs. 32.702 era nga ebitundutundu 50% bye byokka ebisuubirwa okukuŋŋanyizibwa mu bannayuganda. Ensimbi ezisinga ezisigaddeyo za kuva mu kwewola (mu ggwanga n’ebweru) wamu n’abagabi b’obuyambi.
Naye era obutabalika Ushs. 16.359 okuva mu bannayuganda nga obutabalika Ushs. 15.93 ziva mu misolo gye basasula sikya mannyo wenu. Gavumenti ya wakati eteeseteese okugaziya ebisoloozebwamu emisolo era nga newankubadde okuwa omusolo si kibi naye twesibe bbiri.
Ebimu ebikyuse mu misolo
- Mukama wange Sipiika, bingi ebyayanjuddwa eri eggwanga ku nsonga y’emisolo. Mu kiseera kino kkiriza nokoleyo ebimu ku ebyo byendowooza nti byankizo nnyo era bye bino wammanga:
- Eri abo abeewola okuzimba amayumba agapangisibwa naddala nga beewola kugula oba okuzimba amayumba nga gakupangisa, amagoba gebasasula ku nsimbi zebewoze zijja kumala kutolebwaako ku nsimbi ezikoleddwa olwo nno balyoke basasule omusolo ku nsimbi eziba zisigaddewo.
- Eri omuwi w’omusolo nga abadde takola magoba okumala emyaks musanvu (7) egiddiriŋŋana, bajja kusasulanga omusolo ku bitundu 0.5% ku nsimbi zonna ezikoleddwa buli mwaka oguddirira oluvannyuma lw’emyaka musanvu (7) mwatakolera magoba. Kino nno kigendereddwamu okutangira abawi b’omusolo naddala abasubuzi okwewala okuwa omusolo nga bekwaasa obutakola magoba mu mirimu gyabwe. Obulabe obukirimu nti eri abo abasubuzi ddala abafirizibwa mu mirimu gyabwe naddala abo abatandikawo emirimu egitwala ebbanga eddene okukola amagoba nabo kibatwaliramu.
- Omuntu yenna asasula omuntu amuguzizza ebikozesebwa mu bulimi n’obulunzi ebisukka Ushs. 1m/= ateekeddwa okumusalako omusolo (withholding tax) gwa bitundu 1%. Kino nno kirungi kubanga bulijjo ebikozesebwa mu bulimi n’obulunzi bibadde batwalibwa wamu n’ebyamaguzi ebirala byonna kale nga omusolo obusalibwako asasula (withholding tax) gubadde ebitundu 6%.
- Omusolo gwa bitundu 10% (withholding tax) guteekeddwa ku ba “agent” ba “mobile money” ku nsimbi ezibasasulwa okuva mu makampuni g’amassimu olw’okukola omulimu gwa “mobile money”. Omusolo guno gwankomeredde era nga agusalibwaako tayinza kulaga nti yasasula ku musolo ku nkomerero y’omwaka.
- Ebibiina bya SACCO ebyaali bisuubiziddwa okusonyiyibwa omusolo ku magoba okumala emyaka 10 (okuva mu 2017 okutuuka 2027), kino kyasaziddwaamu era kati amagoba agakolebwa SACCO gakujjibwaako omusolo. Kino kitegeeza SACCO ziyinza okusanga obuzibu okufuna ensimbi zebawola bammemba ezimala kubanga okusinga SACCO zibadde zizaamu amagoba ne gakozesebwa okuwola bammemba baazo.
Ebiyitiddwamu nga tuteekateeka Embalirira y’Obwakabaka – 2018/2019
- Oweekitiibwa Sipiika, nga tuteekateeka Embalirira 2018 – 2019, tufubye okulaba nga buli kitongole ky’Obwakabaka kyennyigira mu kukola Embalirira ono. Ezimu ku nteekateeka eziyitiddwaamu ze zino wammanga wamu n’ezo ezikyagenda mu maaso:
- Eggwanika okukuŋŋanya alipoota ku ntambuza y’Embalirira 2017/2018 wamu n’ebirowoozo ku Embalirira 2018/2019 okuva mu minisitule ne bitongole ebyenjawulo.
- Ttimu ye Ggwanika okuyita mu draft y’Embalirira 2018/2019
- Akakiiko k’Ebyensimbi ak’Obwakabaka okuyita mu bbago ly’Embalirira 2018/2019
- Okuwereza Ebbago ly’embalirira ey’Omwaka 2018/2019 ewa Ssaabasajja Kabaka
- Okusisinkana Akakiiko k’Olukiiko lwa Buganda akoku Ntikko okwanjula Ebbago ly’Embalirira 2018/2019
- Okwanjulira Kabineti Ebbago ly’Embalirira ey’Omwaka 2018/2019
- Okutuuza Obukiiko bw’Olukiiko okuteesa ku Mbalirira
- Okutuuza Akakiiko k’Olukiiko ak’oku Ntikko okuyisa embalirira
- Okwanjulira Kabineeti Embalirira (Final Draft) 2018/2019
- Okusoma n’Okuyisa Embalirira 2018/2019 mu Lukiiko lwa Buganda.
Embalirira y’Obwakabaka ey’Omwaka 2018/2019
- Mukama wange Sipiika, mu mwaka gw’ebyensimbi 2018/2019, tusuubira okuyingiza Ushs. 96,047,937,813/= okuva ku Ushs 62,459,879,374/= ezayingizibwa mu mwaka gw’ebyensimbi 2017/2018. Bino bye bitundu 35% ennyingiza by’ebisuubirwa okulinnya. Ensaasanya y’Obwakabaka nayo esuubirwa okulinnya era nga ejja kuva ku Ushs. 61,382,154,327/= okutuuka ku Ushs. 95,893,855,284/= nga bino bye bitundu 36% eby’ensaasanya eneyongeramu.
- Ensimbi zino zonna zisuubirwa okuva mu makubo ge gamu getwateekawo okuyamba okuyingiza ensimbi mu Ggwanika Lya Buganda. Mu ngeri yeemu, tusuubira nti ku luno Gavumenti eya wakati eneebaako ensimbi zetusasula ku nsimbi ennyingi zetugibanja eziri eyo mu Buwumbi 172.
Eby’enkizo mu Mbalirira y’ Obwakabaka 2018/2019
- Wammanga byebimu ku bigenda okuteekebwaako ennyo essira mu mwaka 2018/2019:
- Okusereka Muzibu Azaala Mpanga
- Okwongera amaanyi mu ndabirira ya Nnamulondo wamu n’okulaba nga Twekobe Ssaabasajja agyettanira.
- Okwongera amaanyi mu “Mmwaanyi Terimba”
- Okwongera amaanyi mu kulima emmere mu Buganda naddala; ebitooke, Muwogo ne Lumonde
- Okukwanaganya enkola etumbula eby’obulunzi mu Buganda.
- Okufuula embuga z’obwakabaka naddala Amasaza n’Amagombolola ebifo eby’okwekulaakulanya nga; tutandikawo obutale obwannalubabwe, okutegekerawo emisomo wamu n’okukwanaganya ebyensimbi.
- Okukulaakulanya Embuga ye Gombolola ya Makindye nga tuzimbawo ekizimbe eky’obusubuzi
- Okutandikawo enkola ya “Tubeere Balamu” eya yinsuwa mu Bwakabaka
- Okutandikawo enkola ya “Weerinde” eya yinsuwa y’ebyobusuubuzi
- Okutandika Ekitongole kya Buganda eky’Emiwendo
- Okukulaakulanya ebibiina by’abavubuka mu byaalo bifuuke eby’okwekulaakulanya.
- Okutandikawo enkola ebunyisa ebikozesebwa mu kulima n’okulunda eby’omutindo mu Buganda nga Obwakabaka bukiwomamu omutwe.
- Okwongera okutereza amayengo ga CBS mu bitundu bya Buganda eby’enjawulo.
- Okuwagira emirimu gy’Ekisaakaate kya Nnabagereka nga tukolaganira wamu ne Minisitule y’Abakyala n’Abaana e Mmengo.
- Okwongera amaanyi mu kibiina kya Buganda Examination Council okulaba nga ebigezo byekiteekateeka bukolebwa mu bitundu bya Buganda eby’enjawulo okusobola okutumbula eby’enjigiriza mu Buganda.
Ebimu ku binaakolebwa nga byesigamiziddwa ku Nnamutaayiika 2018 – 2023
- Oweekitiibwa Sipiika, Mu kiseera kino nzikkiriza nnyanjule byetuteeseteese okukola mu mwaka gw’ebyensimbi 2018/19 nga byesigamiziddwa ku Nnamutaayiika 2018 – 2023 wamu n’ensimbi ezibaliriddwa okutusobozesa okutuukiriza emirimu gino.
- Mukama wange Sipiika, nga tuteekateeka Nnamutaayiika 2018 – 2023, twalambika eby’okukola bya mirundi ebiri:
- Ebyasoosowazibwa ebinaakolebwa mu mwaka ogusooka
- Ebyasoosowazibwa ebinaakolebwa wakati w’emyaka ebiri okutuuka ku myaka 5 egya Nnamutaayiika
Ebisoosoowaziddwa ebinaakolebwa mu mwaka 2018/19 nga bye bimu ku ebyo ebyasoosoowazibwa mu mwaka ogusooka ogwa Nnamutaayiika 2018 – 2023
- Mukama wange Sipiika wamu n’abakiise b’Olukiiko, nzikiriza nokoleyo ebimu kwebyo byetuteeseteese okukola mu mwaka 2018/19 era nga bigendereddwamu okutuukiriza ebyo eby’enkizo ebirambikiddwa waggulu:
Ensonga Ssemasonga 1: Okunyweza, Okukuuma n’Okutaasa Nnamulondo
Ekiruubirirwa 1: Nkuluze okutuukiriza emirimu n’obuvunaanyizibwa
Ek(b)inakolebwa mu mwaka 2018/19:
- Tugenda kwongera amaanyi mu ndabirira ya Nnamulondo wamu n’emirimu emirala nga bwegiragiddwa wammanga
- Okumaliriza omulimu gw’Eddaali mu Muzibu Azaala Mpanga mu myezi nga esatu (3)
- Okusereka Muzibu Azaala Mpanga
- Okuddaabiriza Twekobe
Ekiruubirirwa 2: Okulaba ng’ekifo kya Ssaabasajja Kabaka mu Ssemateeka w’eggwanga kikuumibwa bulungi.
Ek(b)inaakolebwa mu mwaka 2018/19:
- Tujja kwongera okuteekateeka emikolo egy’enjawulo Ssaabasajja Kabaka kwanalambuliranga abantu be mu Bwakabaka bwe nga tewali amukuba ku mukono
- Okwongera amaanyi mu by’empuliziganya wamu n’okukwasaganya eby’amawulire n’ekigendererwa okyokukattiriza ekifo bya Ssaabasajja
Ekiruubirirwa 3: Okukuuma n’okunyweza obuwangwa, ennono n’olulimi Oluganda
Ek(b)inakolebwa mu mwaka 2018/19:
Okunoonyereza ku Buwangwa wamu n’Ennono:
- Okumaliriza omulimu gw’okunoonyereza ku bulamu bwa Ssaabasajja okuviira ddala mu butobwe okutuuka kati.
- Okukola ekisenge omukolebwa okunoonyereza (Research Library) era nga kino kijja kuyamba abo bonna abanoonyereza ku Bwakabaka ba Buganda okufuna amawulire amatuufu.
- Okwongera okukola okunoonyereza ku bintu eby’enjawulo ebikwata ku nnono n’obuwangwa bwaffe.
- Okuwagira emirimu gy’Ekibiina ky’Olulimi Oluganda
- Okuzimba ennyumba ez’ennono
Ekiruubirirwa 4: Okuddaabiriza amasiro amalala n’ebifo ebyennono.
Ek(b)inakolebwa mu mwaka 2018/19:
Mu bigenda okukolebwa, mulimu:
- Okukola ku murimu gw’okuddaabariza Amasiro ge Wamala
- Okumaliriza Olusaka lwa Nnamasole e Bbumbu
- Okuddaabiriza ennyumba ya Lubuga e Kaliiti
- Okutandika ku mulimu gw’okuddaabiriza Olubiri lwa Mujaguzo e Kabowa
- Okuzimba Bbuggwe ku Nakibuuka e Nnaggalabi
- Okutandika ku mulimi gw’okuzimba olubiri lwa Katebe
Ekiruubirirwa 5: Okuluŋŋamya obukulembeze mu Bika n’okuteekawo emirimu gy’okwekulaakulanya
Ek(b)inaakolebwa mu mwaka 2018/19:
Okuluŋŋamya Obukulembeze mu Bika tujja kukola bino:
- Okuggusa ensonga y’okuwandiisa abayima mu bika
- Okugula entambula y’abajjajja abataka abakulu b’ebika
- Okuwagira Omukubiriza n’Olukiiko olukulembeze olw’Abataka
- Okuteekateeka Olusirika lw’Abataka
Ensonga Ssemasonga 2: Okugabana obuyinza mu nkola eya Federo
Ekiruubirirwa 6: Okugabana obuyinza (Federo) mu nkola ey’obwenkyanya n’obwesimbu mu by’enfuga n’obukulembeze bwa bantu mu ggwanga wamu n’okunyweza n’okuteereza enzirukanya ye mirimu mu gavumenti z’Ebitundu (amasaza n’Amagombolola)
Ek(b)inakolebwa mu mwaka 2018/19:
Ensonga Ssemasonga 3: Okukuuma Ettaka, Ebyaffe n’Okunyweza Ensalo za Buganda
Ekiruubirirwa 7: Okukuuma n’okukulaakulanya ettaka lya Buganda awamu n’ebyobugagga eby’ensibo n’ebizimbe.
Ek(b)inakolebwa mu mwaka 2018/19:
Tuteeseteese okwongera okunnyikiza n’okusomesa ku tteeka erikwata ku lukusa absenze lwebateekwa okufuna okuva ewa Nannyini ttaka nga tebanatunda oba okugaba ettaka. Mu birala muli:
- Okulabirira ettaka nga tuwandiisa abasenze, okugaba kyapa mu ngalo, okupunta ettaka ly’Obwakabaka eryenjawulo
- Okutandika ku kuzimba amayumba e Ssentema
- Okuddabiriza n’okuddukanya ebizimbe by’Obwakabaka eby’enjawulo
- Okukulaakulanya Embuga ye Gombolola ya Makindye nga tuzimbawo ekizimbe eky’obusubuuzi
Ensonga Ssemasonga 4: Okukola obutaweera okuddaabulula ebyenfuna bya Buganda n’okusitula omutindo gw’embeera z’abantu mu bulamu bwabwe obwa bulijjo nga tutumbula eby’obulamu, eby’enfuna n’ebyenjigiriza
Ekiruubirirwa 8: Okutandikawo emirimu gy’okwekulaakulanya n’okusiga ensimbi eginaayamba okugaziya ennyingiza, okuyimirizaawo Obwakabaka n’okutondawo emirimu eri abantu ba Buganda wamu n’okubakulaakulanya.
Ek(b)inakolebwa mu mwaka 2018/19:
- Okutandika ku nteekateeka z’okutandikawo Buganda Coffee Marketing Board
- Okutandikawo enkola ya “Tubeere Balamu” eya yinsuwa mu Bwakabaka
- Okutandikawo enkola ya “Weerinde” eya yinsuwa y’ebyobusubuzi
- Okutandikawo enkola ya “Kitavvu” kya Buganda
- Okumaliriza enkola ya Sementi Kalibobbo ne Amazzi ga Lwendo
- Okutandika Ekitongole kya Buganda eky’Emiwendo
- Okuzimba ekisaawe ky’Omupiira e Lugazi
- Okumaliriza omulimu gwa “Master Plan” y’Olubiri
Ekiruubirirwa 9: Okuwagira eby’obulimi n’Obulunzi Buganda by’erinako enkizo okugigaggawaza n’okusitula omutindo gw’embeera z’abantu baayo.
Ek(b)inakolebwa mu mwaka 2018/19:
- Okutumbula eby’Obulimi, Obulunzi n’obutonde bwensi:
- Okwongera amaanyi mu “Mmwanyi Terimba”
- Okwongera amaanyi mu kulima emmere mu Buganda naddala; ebitooke, Muwogo ne Lumonde
- Okukwanaganya enkola etumbula eby’obulunzi mu Buganda.
- Okutandikawo enkola ebunyisa ebikozesebwa mu kulima n’okulunda eby’omutindo mu Buganda nga Obwakabaka bukiwomamu omutwe.
- Okubunyisa amazzi amayonjo mu masaza ga Buganda nga tutandikira e Buluuli.
- Okutumbula Obwegassi n’okunoonya Obutale
- Okufuula embuga z’obwakabaka naddala Amasaza n’Amagombolola ebifo eby’okwekulaakulanya nga; tutandikawo obutale obwannalubabwe, okutegekerawo emisomo wamu n’okukwanaganya ebyensimbi.
- Okutandika ku nteekateeka z’okutandikawo Buganda Coffee Marketing Board
- Okunyweeza ebibiina by’obwegassi
- Okwongera okulimira abegassi ne tulakita ku nsimbi ensaamusaamu wakiri yiika 100 mu masaza abiri (2) omuli; Mawokota ne Buddu.
- Okwongera okuteekawo ennimiro ekolerwako endokwa/ensigo entuufu
- Okuyamba abavubuka abegassi (wakiri ebibiina bisatu) nga tubagulira ettaka wakiri yiika bbiri mu masaza Buddu ne Mawokota.
- Okwongera okutereza ennimiro eyigirwako abegassi e Kiyimbwe, Buddu.
- Okukulaakulanya ebibiina by’abavubuka mu byaalo bifuuke eby’okwekulaakulanya.
- Okukulaakulanya ebibiina by’abavubuka mu byaalo bifuuke eby’okwekulaakulanya.
Ekiruubirirwa 10: Okutumbula ebifo by’obulambuzi n’okusikiriza abalambuzi okujja mu Buganda ng’ekifo ky’obulambuzi mu Uganda.
Ek(b)inakolebwa mu mwaka 2018/19:
- Okumaliriza omulimu gw’ebibumbe ku luguudo Kabaka Anjagala Road (ekitundu eky’okubiri – ebibumbe 40)
- Okukola pulaani ya “cultural village” e Katabi, Entebbe nga tukolagana ne PSFU
- Okumaliriza “Master Plan” ye Ennyanja ya Kabaka
Ekiruubirirwa 11: Okutumbula omutindo gw’ebyenjigiriza mu Buganda wamu n’okutumbula amatendekero g’ebyemikono.
Ek(b)inakolebwa mu mwaka 2018/19:
- Okwongera amaanyi mu kibiina kya Buganda Examination Council (BECO) okulaba nga ebigezo byekiteekateeka bukolebwa mu bitundu bya Buganda eby’enjawulo okusobola okutumbula eby’enjigiriza mu Buganda.
- Okuteekateeka emisomo egy’enjawulo naddala egiruŋŋamya abayizi ku mirimu egiyinza okukolebwa okusinzira ku byebasomye (career guidance) mu bitundu bya Buganda ebyenjawulo
- Okwongera okutereeza emirimu mu nzirukanya y’amasomero n’amatendekero g’Obwakabaka
- Okulaba nga MRU efuna “charter”
- Okutandika ku mulimu gw’okuzimba ekizimbe eky’omulembe (signature building) ku MRU e Kakeeka
- Okukwanaganya abakulembeze mu masomero agenjawulo mu Buganda n’okubategekera emisomo egitumbula ebyenjigiriza
- Okutumbula ebitone by’abayizi mu matendekero ag’enjawulo nga tuyita mu BRASHFEST n’enkola endala.
- Okwongera okubaga baasale eri abayizi mu Buganda
Ekiruubirirwa 12: Okutumbula ebyobulamu ebirungi ate ebisoboka eri abantu ba Buganda bonna
Ek(b)inakolebwa mu mwaka 2018/19:
- Okuzimba Kabuyonjo ez’omulumbe ku mbuga za Masaza nga tukolaganira wamu ne Berkshire Partners.
- Okugula ambyulensi ey’okumazzi
- Okuteekateeka waakiri ensisira z’ebyobulamu musanvu (7) mu masaza ag’enjawulo.
Ekiruubirirwa 13: Okuwagira n’okusobozesa abavubuka okwenyigira mu mirimu egyomugaso mu kuzimba obulamu bwabwe obwa ssekinnoomu n’egyo eginaakulaakulanya Obwakabaka.
Ek(b)inakolebwa mu mwaka 2018/19:
- Okukulaakulanya ebibiina by’abavubuka mu byaalo bifuuke eby’okwekulaakulanya.
- Okuteegekera abavubuka emisomo egy’enjawulo eginabayamba okufuna obumanyi mu by’obulimi, obulunzi n’emirimu emirala
- Okukubiriza abavubuka okuzza obugya obukulembeze mu bibiina by’abavubuka eby’enjawulo
- Okwongera okutumbula ebitone by’abavubuka okusobola okubijjamu ensimbi ezibabeezaawo nga tuyita mu mizannyo ej’enjawulo nga omupiira.
Ekiruubirirwa 14: Okuteekawo embeera esobozesa abantu abeetaaga okubeerebwa n’okutaasibwa mu kusitula omutindo gw’embeera zaabwe n’okubakulaakulanya.
Ek(b)inakolebwa mu mwaka 2018/19:
- Okuteekateeka emisomo egikwata ku kikula ky’abantu
- Okwongera amaanyi mu nteekateeka ya “Amaka amalungi – Akaalo Amatendo”
- Okulondoola n’okusomesa enkola y’ebibiina bya Bulungibwansi mu masomero
- Okulondoola enteekateeka zonna ezikolebwa okusembeza ku mwanjo abantu bonna abeetaaga okubeerebwa
Ensonga Ssemasonga 5: Okunyweza Obumu mu Bantu ba Buganda
Ekiruubirirwa 15: Okukola ku nsonga z’abantu ba Buganda ababeera wabweru wa Buganda ne Uganda n’okubasobozesa okwenyigira mu mirimu gy’okukulaakulanya Obwakabaka.
Ek(b)inakolebwa mu mwaka 2018/19:
Mu binakolebwa mulimu bino wammanga:
- Okulambula abaganda abali mu bitundu bya Ankole; Mbarara, Kabwohe, Ntungamo, Bunyaruguru/Kitagenda
- Okulambula abaganda abali mu bitundu bya Busoga, Busia ne Mbale nga muno mulimu n’okutongoza omubaka w’essaza lye Mbale
- Okuteekateeka omusomo eri abakulembeze okuva mu magombolola ga greater Mbarara, Kabwohe, Kigezi ne Ntungamo
- Wajja kubeerawo engendo z’ebweru wa Uganda n’ekigendererwa oky’okwongera okugatta abantu ba Ssaabasajja era nga kino kijja kukolebwa mu Cape Town, South Africa.
Ennyingiza n’Ensaasanya 2018/2019
Omweeso 3: Embalirira y’omwaka 2018/2019 nga egeerageranyiziddwa n’eyomwaka 2017/2018
G: Okuwumbawumba wamu n’ekisabibwa Olukiiko
- Mukama Wange Sipiika, nga mpumbawumba, nziramu okukikkatiriza nti emyaka etaano egiyise tusoosoowazizza nnyo okubangawo enkola ezinaayamba Obuganda mu lugendo lwayo olw’okudda ku ntikko.
- Oweekitiibwa Sipiika, olugendo BUGANDA KU NTIKKO tulina kulutambulira wamu nga OMUGANDA nga bajjajjaffe bwe baakola era y’ensonga lwaki tuli BAGANDA abali mu BUGANDA. Kale nno nzikkiriza nkozese omukisa guno okwebaza abaami ba Ssaabasajja ku mitendera gyonna, ebitongole n’amakampuni g’Obwakabaka byonna nga bano bonna babadde basaale mu kukolagana ne Minisitule y’Ebyensimbi okulaba nga Obwakabaka bubangawo amakubo agatutuusa mu mbeera etweyagaza era eyeeyagaza songa tetusuuliridde eby’obuwangwa n’ennono zaffe.
- Omulimu gw’okukyusa embeera z’abantu ba Buganda wamu n’okuwagira nnyaffe Uganda ffenna mwe twennyumiririza era nga tugabana kyenkannyi ku bugagga bwa nnyaffe Uganda tusaanidde okugukwasiza awamu era buli muntu kinnomu yetaagibwa. Kino ssi kye kiseera eky’okulwana entalo wamu n’okukottogera bannaffe. Obusongasonga buleme kutwmalira budde wabula tufunvubire tukolere wamu mu kaweefube w’okuzza Buganda ku Ntikko.
- Mukama wange Sipiika, ndeese mu Lukiiko embalirira ey’Omwaka 2018/2019. Embalirira eno abeekitiibwa abakiise mu Lukiiko luno baakola dda omulimu gw’okugyekenneenya era ne bagiwaako ebirowoozo n’okuwabula nga bwekyali kyetaagisa.
- Olukiiko luno mu kiseera kino ndusaba okufuna embalirira eno era n’okugiyisa nga Embalirira y’Obwakabaka entongole ey’Omwaka gw’Ebyensimbi 2018/2019.
Ayi Katonda Kuuma era Onyweze Buganda!
Ssaabasajja Kabaka Awangaale!
Robert Waggwa Nsibirwa
OMUWANIKA ERA MINISITA W’OKUTEEKATEEKA EBYENFUNA N’OKUSIGA ENSIMBI
9 KASAMBULA 2018


c: text/html

text:
Abasomesa mu masomero g’ekkanisa ya Uganda abakakkalabiza mu masomero agali wansi w’obulabirizi bwe Luweero obutwala district essatu okuli Nakaseke,Nakasongola ne Luweero olwa leero beevumbye akafubo n’Omulabirizi abatwala ow’Obulabirizi buno Kitaffe mu Katonda Eridaadi Nsubuga bamuumuunyemuumunye mu bizibu byebasanga mu mulimu guno awamu n’okwejjukanya gyebayise ebbanga ery’omwaka omulamba lyebamaze bukyanga baawukana.
Ssentebe w’abasomesa abakakkalabiza mu masomero gano Omulangira Jemba Kalema Enock ategeezezza nti basaanidde okusisinkanaga mukama waabwe Omusumba abasuma bonna olwo nabo basobole okubangulanga emiti emito n’emikisa awamu n’obuyinza bweyabakwasa.

robotstxt: allowed

filter: keep


text: Gen. Mugisha Muntu okuva lweyawangurwa mu kalulu kokulonda omukulembeze we kibiina kya FDC bana Uganda bangi babadde basuubira bingi era nga balindiridde kyagenda okulangirira. Leero avuddeyo nategeeza nga bwatannasalawo era agenda kwebuuza ku bantu mukiseera kino era December wanagweerako nga aababuulidde kyasazeewo Mugisha muntu abadde nnabawagiozi be abaamunoonyeza akalulu okuli na babaka ba parliament abawerako alabise nga mukkakamu era mukiseera kino agambye agenda kutandika office ya mirimu gye mirara (business).


text:
Ba ssebo ne ba nnyabo abasomi ba BugandaWatch, nze Joe Muyanja. Nsibuka Mukono, mu ssaza lye Kyaggwe era taata wange, jja wange, ne jjajja wa taata bonna bagenzi abagalamidde awo ebbanga ntono okuva olwe Bugerere welukoonera ku luva e Kampala okudda e Lugazi. Ndi Musajja Muganda eyeddira Nakinsige. Omukadde anzaala ye Muky. Zawedde omulungi owe ffumbe era nga yetulidde awo e Mukono.
Omubiri ggwange guli mu America naye omwoyo gusula Mukono. Ate omutima gukubira ku nsonga ya kwegobako ba nnamawanga abawamba Kabaka waffe nebatabangula ebika ne Ennonno zaffe. Nebatusasulamu ebeera yobwaavu, obujama, okukola gadibe ngalye, endwadde, omululu gwa ssente, obutitiizi, obuteloworeeza, okuggwa ensonyi, obutawemuka, obulyaake nokulagajjalira obuvunanyizibwa bwetulina eri abaana baffe nabazzukulu.
Neebaza nnyo abakulu ba BugandaWatch okumpa omukisa guno mbagabanyizeeko, mmwe abasomi baabwe, ku bintu byentera okuteeka mu email zempandiikira mwanyinaze omuto Namayega, asomesa e Buganda, okumuzimba. Mwanyize naye yakkiriza okugabana na mmwe naye nasaba nti tukozese mannya gaffe ga kika gokka, okwewala ebizibu ku mulimu gwe. Abakulu ba BugandaWatch kino baakikirizza era nebakakasa nti ekyama kyaffe balifa nakyo.
Namayega mbadde muwandiikira emirundi nga 2 oba 3 buli mweezi. Kati nja kuwandiika omulundi gumu buli week, nga emboozi ngiteekamu ebirowoozo byange ku kintu kimu oba bibiri ebikulu byendaba wano mu America, e Buganda oba mu Uganda. Ebirowoozo byange nga mbyesigamya ku byemmanyi, byensoma, ne byempulira okuva mu nsi zino essatu nendala.
Mu kutendekebwa kwange, nakuguka mu tekinologia wa Data Science naye nsuubira nti munasiima ebiva mu kusoma, okunonyereza, okuwuliriza, okutunulira nokwebuuza bye nzize nkola ku byafaayo ne ensonga za Buganda okuviira ddala ku mulembe gwomutemu Idi Amin Dada nga ndi mu P 2. Nnamwe mumpabule nokunjigiriza nga muwa ebirowoozo bya mmwe ku baluwa zange.
Ebaluwa zange zijja kufulumanga ku buli lunaku lwa Sunday. Kubanga ennaku za 8 October 2017 ne 9 October 2017 zakayita, ebaluwa yange esooka, eya 15 October 2017, egenda kukwaata ku nsonga zokwefuga kwa Buganda nokwefuga kwa Uganda.
Awangaale Kabaka
© Joe Muyanja


text:
Okuva ku John Dimos
www.sostikalogia.com
Bikyusibwa Fr. Mbalire Emmanuel
1. EBIKWATA KU KWETTA
Okwetta kyekibi ekisinga yo era nga kyanjawulo nnyo kubika by’ettemu ery’emirundi gyonna. Oyo yena ey’etta alina obusobozi singa abeera akyagadde, ebiseera ebisinga akyejusa. Oyo atta mukulowooza oba ebiseera ebisinga mubikolwa, atemulwa ebiseera ebisinga abeera n’obusobozi oba amaanyi okutaasa obulamu bwe nga akozesa ebikolwa oba ebigambo.
Naye eyetta olwokuba ye yenyini ye mutemu eri obulamu bwe, tabeera nga oyo atiddwa. Kati singa tutandika okubuuza lwaki omuntu yetta, ekituufu kir nti waliwo ensonga nyingi era ne mbeera ez’enjawulo. Omuntu asobola okwetta , nga asinziira kubutakwatagana oba okusoberwa mu mukwano, ebyenfuna ebitali mumbeera ntelevu gyali, obulwadde bwobwongo , ate abalala nga tebaagala kubikula byama bya gwanga oba ensi ye, ate omulala ayinza okusalawo okufa olwokuba tawakitiibwa oba okufaayo ku kiki Katonda kyayinza okukola oluvanyuma lwokufa okwembereera ez’enjawulo nga ezogedwako awo waggulu . Kubitayogeddwako, oyo yekka yabimanyi.
Ekituufu kiri nti Katonda nga omulamuzi talisalira muntu yenna mu bukyamu naye ate buli kyasala kibeera kituufu era kyansonga. O muntu takirizibwa kusa nkomerero ku bulamu bwe kubanga sibubwe naye Katonda. Okwetta kireetebwa obweralikirivu obuyitiridde oba omuntu okulekebwa wo yeka bwatyo nga tafiibwako banne, So nga ye mwoyo mutukirivu talekerera muntu yenna era nga abuddabuda buli yenna ali mubwetaavu.
2. KYABWA KATONDA OKUGATTA EKIBI KYOBULUMI NE MYOYO EMIBI?.
Nedda, nga bwetunalaba gyebujja, embonabona yekibi era ekibi okutwaliza awamu, kyetuyita empisa embi . naye nga ekibi ekyo kiri wansi wa kupimibwa kwekugamba nti tekizitowa so nga ate ye Setaani ali waggulu w’ebibi byonna era azitowa nnyo mu mbeera ye embi. Kwekugamba nti waliwo okukemebwa kwomwoyo. Naye bwetugamba nti kwekubona bona , okugeza ENDOWOOZA OKULOWOOLEREZA, gumu kumyoyo emibi oba Demoni, mumbeera eyo, obutonde obulwadde, omuntu abulina ayinza okugamba nti Setani taliyo, naye ye fulira mubifaananyi byabalala oba okweyolekera mubalala ekibi, mungeri oba embonabona enondobe mu eyoleka obutonde obulwadde.
Nga tuleka omutawange oba ekizibu ekyo n’olwekyo, kyandibadde kirungi nolwekyo okugamba nti okubonabona kw’e kibi kwazaliba lwa Setani naye ssi ye Setani yenyini. Okubonabona oba okulumwa kusangibwa mu mutima gwa muntu.
Singa tugamba nti oyo ye Setaani, kati omu ayinza okugamba nti buli muntu alina Setaani mu mundaye. Ate omubwaba alinawo okulumwa okutono, era omulala ajja kugamba nti oyo alina Setaani mundaye. Therefore Setaani n’okubonabona tebiyinza kugatibwa. Kaakati okuzikibwa kwe kigambo sing’o muntu akola okugatta byombi, Tofaayo, Oyo yenyini amanyi kiki kyayoger
3. Okuzaalibwa kw’omuntu okwokubiri tekubeerawo na mukolo gumu oba ekikolwa mu kiseera kyenyini ekigere, N’olwekyo okuva awo nokweyongerayo naba nga ayitibwa azaalidwa ogwokubiri oba omulokole, nga bwekiri kwabatiziddwa bwayitibwa omubatize.
Okuzaalibwaokwokubiri yenk yuukakyuuka y’omukiriza okuva kumuntu ow’omubiri okudda mu muntu ow’omwoyo, Nga tusinziira ku bigambo by’omutume Pawulo, ( aba Korinso 3:1-2).
Okuzaalibwa okwokubiri ye mbeera omukiriza mwava, bwaba ye kenyini taziyizza mwoyo mutukirivu okukolera muye era n’okumukyuusa, era nyongera okuwagira ebigambo by’mutume Pawulo,


text:
Twazukuka nga: 6.00 a.m kumakya netugenda mu kisaawe netutandiikirawo oku training. Ssawa: 10.00 a.m netuwumulamu netunywa obuuji ne muwogo omufumbe. Ne tunywa amazzi mu luzzi nga tetugafumba. Olulimi twali twogera Luganda nga ffenna lwetutegeera.
Ku ssawa 1.00 pm netunyuka AMAFUNZO. Netudda awaka mubusisira bwaffe obwesubi. Twanyumyanga mu bwaama, mukasirise.
Emyezi 6 nga tuli bwetutyo awo e Kapeka:
Abavubuka emyaka 17-18 ate Abakazi na Basajja emyaka 35-50.
Kumakya nakawungezi nga kukuba drill.
Mu camp zino twali nga ba private abali awo abawulize eri abakulu baffe. Twali tetuddamu bakulu. Nga tukuba ngato zaabwe.
Ekyeggulo twakiryanga ssawa 5pm. Olwamalanga okulya ekyeggulo netugenda OKULEKINGA (checking) okulawuna, okwetegereza omulabe kyayinza okubeerako. Nga tugamba nti lunaba lumu omulabe natugwaako nga tetutegedde. Natwanganga amangu ago. Obudde nga buzibidde ddala netudda munsisira zaffe netwebaka kutulo. Kumakya agamu twakeera nga netufuna order okunoonya emmere. Twasiba nga abalimi abaali tebadduse mubibanja byabwe ku miti singa bagana nga okutuwa emmere. Twabajja ngako enkoko, emmere netutema ne tusima. Amasefuliya twagayita nga (Goodiliya) amagulu asatu. Twafumbira nga kunku. Okulya nga tulira wamu ku saniya eza Plastic. Oluvanyuma netuzooza awo kumpi noluzzi olwali okumpi .
Obulamu buno newankubadde nga bwalabika nga bwamirembe, mubyalo mwalabikanga mu abatuuze abatakwatibwako baserikale ba government. Mubano mwavangamu abatuketa. Twa batuuma: BAPINGAMIZI.
Kyali kyanaku nga tulina okubalumba. Baleetebwa mu camp. Omusango bwegwabasinga batekebwanga okusima ekinya. Banaffe bakwatanga akakumbi (AKAFUNI) nebakakuba kunkoona yo mutwe gwomulabe ono nga asitamye ku kinya. Yagwa nga mukinya nga mufu nomusai gwonna. Yazikibwanga bwatyo. Oluusi ekinya kyali nga mu kisswa ekyenkuyege. Nazikibwa omwo. Abantu abattibwa bwebatyo nalaba nga 30. Buli week nga abasajja 5 battibwa. Temwali bakazi. Abakazi baali batitiizi nyo ku kyokufa kwobulamu. Lyo Ekomera nawulira ko nti lyali Kanyanda ate nerida e Buwazi.
Abavubuka bangi battibwa kubanga government yabawa nga sente okugula emmere, gumboots nebirala bingi.
Waliwo eddwaliro era nga Dr Kizza Besigye yalikulira. Bagabanga eddagala nga bwebakebera abantu obulamu bwabwe. Kubanga ngenda okutuuka emyaka 14 nga Omusawo ono mulaba nemimwa gye emimyufu nobuddugavu bwe mumaaso.
Major Kanuraanamwana ye yasalanga emisango gyokutta abalidde munsi olukwe.
Abafumbi baali bawerera ddala nga 10.
Abakyala baava nga munsisira zabwe nebayamba okuwaata nokutegeka ku mmere oluvanyuma nebadayo. Emmere yali ya muwogo, amatooke, lumonde. Enva za doodo.
Twayiga okukuba emmundu (ssabbawa) okuteeba. Twayigirizibwa okuzipanga, okuzilongoosa ne oil, nokuzipangulula.
Mukyala Nalweyiso yalalika nga nyo bakyala banne obutafuna mbuto. Era nkikakasa nga ne Dr Besigye mu nzijjanjaba ye embuto zino yaziyimiriza nga. Naye no nga bwekisoba omukazi namala afuna olubuto nga agobwa mu lutalo natindigga olugendo olumuza ewabwe.
Twali tukyali awo obudde bwe ggulo ssawa 5pm, Lorry zekika kya TATA nezituuka nga zijjudde abaserikale ba government. Twadduka kubanga abaserikale baali bangi nyo ddala ffe okusobola okubanganga. Bwetwatuuka kunsozi netukuba ku mundu naye nga busa. Ate no nga nobudde buzibidde ddala.
Twadduka e Singo. Twatambula ekiro kyona nga bwetuwumula kubanga abalabe batya okutambula ku budde obuzibye.
Twasanga abamawanga agenjawulo mubitundu ebyo. Oba be baluulu. Simanyi.
Naye nga bwetwali twetaaga emmere nabo twabasiba nga ku miti netubajjako emmere gyetwali twetaaga. Twakola camp netugituuma LUTTAMAGUZI. Museveni mu camp zino twamwekanga bwekanzi. Ate nabulawo. Nze okumulabako nga maze kuweza emyaka 15. E Singo era nayo twafunayo akasawe era netutandika okukola drill ne training nga bulijo.
Twagenda okutuuka e Singo nga tuweze abantu bangi ddala. Kubanga bonna abaali besigaza mu byalo nga bekwese olutalo mungeri zaabwe badduka naffe.
Abaserikale ba government batta abantu bangi nensisira zaffe zonna nebazokya. Balina obusungu bungi ddala.
Twasindikibwa e Bunyoro miles 12 okuva awo e Singo. Tetwalina Uniform za magye. Engoye twatambulira nga mu zaleeya (civilian) ne ngato.
Ewabinyira, kumpi ne Singo twaweebwa ku ngato za Gumboots nga mpya. Twali tuli awo nebatuwa ne Uniform eya magye nga yabibomboola. Emundu 30 bazituwa ekika kya ASR naye nga tuli abasajja 70. Kulusozi Kanziira e Bunyoro olusozi luno lwali luzibu ddala okuluwalampa. Twayambuka nga bwetukuba amasasi wansi wolusozi eyali abalabe. Order yali egamba. Bwemutuuka kuntiko yo Lusozi omulabe alina okuwerezebwa amasasi wansi attibwe. Wano twakuba camp nga bwetulingiriza omulabe. Ekiro bafa nyo nga bagala nyo okulaba amanyi go muyeekera genkana wa. Twamala e Bunyoro emyezi ena nga abaserikale ba government batutawanya. Tweyongerayo kulugudo lwebayita Mityana. Wano tweyawulamu A-coy, ne B-coy. Nze nali mu B-coy, commanding officer nga ye Katende. Twatuka mu kifo kyebaita Katende ne tuwumulamu. Okuva e Katende twagenda okulaba nga lorry ekika kya TATA double diffe etuuse. Twagwa cover netwanganga omulabe. Kuluno tetwadduka. Twayimirirawo. Twatta bonna nga 42. Tweddizza emundu zaabwe. Twafuna SMG:submachine gun, LMG: machine gun ne RPG: rotational proppelled grenade. Twafuna amanyi ne tukuba nyo abalabe netufuna cigarettes, biscuits, tinned beef, amazzi ne sente abaserikale byebalina.
Abaserikale ba government abawanika nga bendera enjeru nga amateeka gentalo bwegali twabatta nga. Kubanga nga ffe abatambula nga tetulina kkommera lyabwe wakubateeka.
Brigadier Kasajja yawa ekiragiro nti tewali kuddamu kwokya lorry za TATA kubanga obwetavu bwazo bwaliwo. Lorry nga 12 zenawulira ko nga zezakwatibwa mungeri eyo kuzetoloola buli ludda abaserikale ne ba dereva nebabuna emiwabu.
Twalina signals zetwakozesanga kubanga twagenda okulaba nga tusisinkanye ne banaffe abebibinja ebirala bingi. Awo no nga tusemberedde Katonga mu Kitoogo(wetlands). Abaserikale ba government nabo baali bakalambidde nyo nga baleese Abanyanya. Twamalawo ekiseera kya myezi 2. Netwokya ne Kitoogo ekya Katonga nga bwetuyimba: Sasa tunawerekeya mwiso ya mapamaano(Tunatera okuwerekera olutalo okulutuusa)
Sijja kubamalirayo enkomerero yo lutalo lwe Luwero mubyalo byaffe ebyabonabona enyo nga bwenjogedde ko waggulu. Sagala kwewaana kubanga bangi kumwe mwalulimu nga abalwanyi baalwo ate nabalala mwalulimu nga ba civilians ababonabona enyo.
Ffenna buli omu alina bweyalulabamu. Betwalwanyisa nga abalabe baffe bangi ddala tukkyaali nabo ebiro bino kakati emyaka 36.
Olutalo musi telwetaaga kwewaniramu. Kintu kya bulabe obutagambika. Olutalo lwonona ensi nobugagga bwayo. Abaana, Abakyala n'Abaami bafa. Olutalo luteeka amabega enkula kulana yensi.
Amangu ddala nga olutalo luwedde, Kojja Major Tekirya Tolonto yantwala e Mubende Casualty Barracks kubanga nali nina ebiwundu byolutalo. Najjanjabibwa emyezi 6 era ne mpona.
Nasindikibwa e Bombo barracks nentandiika okukola omwaka gumu.
Mu mwaka 1988 netamwa obusirikale nga mukujjukira enyo nalina emyaka 18 egyobukulu.
Bakama baffe e Bombo (ba Affande)(oba okuwa muwa) to give order mwalimu Mukyala Nalweyiso, Mukayala Zizinga, Mukyala Namusisi, ne Kojja Tekirya. Okusinga bo bano twabalaba nga nyo kunkomerero ya mwezi nga bakimye musaala ate nebadda awaka wabwe.
Nasaba Commander Katende nakiriza okumpumuza nga agamba nti ng'omwaana omuto nali nina okuwumula.
Nagenda Ekitungwa ewabazadde bange naye nga Kitungwa yali alabika bubi nyo. Amabati ge nyumba tekwali kunyumbaya Taata. Okujjako emmere ya Muwogo, ebisimbe bye mmere endala tewaali awamu ne bisolo. Amakubo gaali gazise.
Amaka ga balirwaana nga bifulukwa byerere. Awokutandikira obulamu nga ddala sirina nze eyalina emyaka 18 egyobukulu, alekulidde amagye amanunuzi aga Buganda. Nze ne Taata twakubirira obusisira awo kusula era netukwata enkumbi ze twagula mumadduuka ge Bombo ne Matugga netutandiika okulima.
Obuwanga bwabafu bwo ddala bwaali bungi nyo:
Nga M7 amaze akulayira kku bwa President bwa Uganda era nga wayise ekiseera nga afuga, governmenti ye yalangirira okukunganya obuwangwa buno bwonna. Lorry za magye ne ziyita mu byaalo nga zikunganya obuwangwa buno.


text:
Nga bannayuganda bangi ensimbi ebiro bino zibeekubya mpi nga n’abalala batambula boogera bokka olw’ebbula ly’ensimbi,ye omuyimbi Geoffrey Lutaaya alabika zaalina zimubuzizzaako waaziteeka ng’atandise na kuzigoba.
Ow’olugambo waffe atutegeezezza nti mwanamulenzi Geoffrey Lutaaya alina ka poloti keyagula obukadde amakumi 40 gyebuvuddeko wano mu Makindye ng’omugagga abadde ayagala kukamusasula obukadde ebikumi 450 obwa ssente za wano Musajjamukulu Lutaaya n’amugobya ssenteze.
Kyewunyisa ng’ate kituufu ka poloti kano ssi keekali awalungi ennyo kyokka nnyiniko eby’okukatunda ‘Obusente Obuganda’ oba ‘Obugolo’ nga bwebuyitwa ensangi zino ssibyaliko.Tutegeezeddwa nti bbulooka eyabadde aleese ‘ddiiru’ nga bwebabyogera yaweddemu amanyi n’agenda ng’awotose byansusso.


text:
Abagwere bategekere omukolo
Ng’aabiri na mwenda omweri gwomusanvu, omwanka 2017, rwabbaire lunaku olwayuuguumirye obugwere yenayena era n’oYuganda ng’eigwanga. Olwo niirwo olunaku Abagwere owe basuniire ekibono kya Kibbumba, Endagaano empyaka omu lutumu lwabwe. Nakuboneire abaBwere bonabona nga bali ooti bawoireyo, era ng’amanzira gonagona abantu amanindo bagalingiriirye Budaka omu kisaawe ky’eisaza. Oku lunaku olwo, Abagwere babbaire ooti muntu abyaire abaana abasatu ooba abana, ant babbaire basunire Endagaano empya, efirimu ya Yesu, n’Endagaano Empyaka ey’amadoboozi.
Omukolo gunu gwasigaire omu byafaayo by’e Bugwere, era n’ebya Uganda. N’olw’ekyo, Nga 29-07-2018, Abagwere bategekere omukolo gwa kwijukira olunaku olwo. Omukolo ogwo gwalibba ku ST James COU e Budaka. Baaniriza abantu bonabona okwiza okubbaawo era n’okuwagira omukolo gunu.
(Gasyodo Mitala)
EISANGAALO E BUGWERE
Emyaka ooti-so makumi aana na itaanu egibitire, aBagwere batandiikire okusuna ekibinyibinyi kyo’kubba n’ebiwandiike omu Lugwere. Kinu tikyabbaire kyangu olw’okubula obukugu, empiiya n’ebyokukolesya omwitamba eryo. Ng’olugero owerukoba luti enkabi oKibbumba egyabisira omutaki tiguvunda, oKibbumba yalungamirye omwami Samu Mubala okukwatagana n’aba Summer Institute of Linguistics, ababbeereire aBagwere okutuuka oku buwanguli bw’okusuna eNdagaano eMpyaka omu Lugwere.
Eizo nga 29/07/2017 kyatokotere nga tikisaanikire aadi E Budka omu kisaawe ky’eisaza, aBagwere nga basuna eBbaibbuli eNdagaano eMpyaka omu lutumu lwabwe. Lunu lwabbaire lunaku lw’ebyafaayo omu Bugwere n’eeri aBagwere bonabona abali omu mawanga g’e nza. Omukolo gunu gwetabireku abantu abeera nga mwotaire ab’ebitiisya, ab’eby’obufugi, abanadiini, ab’eby’obuwangwa, aamo n’abantu abandi.
Omugeni omukulu oku mukolo gunu yabbaire niiye oPulezidenti wa Uganda ow’ekitiisya Yoweri Kaguta Museveni. Yasookere kulambuula bifo ebitali bimo ng’asooka n’okulambuula egibombekere ekiijukizo ky’okutongola eBbaibbuli y’oLugwere. Awo giyazwire kaisi n’acaalira ekifo bati “Bible garden”, egiyakomere omusaale ogw’okwewukiriryaku olunaku lunu.
Oluzwanyuma yaigiire ekisaawe omu kitiisya ekinene aamo n’ab’ekitiisya abandi ng’akubbembeire niiye ow’entebe yokutaanu e Budaka omwami Samuel Mulomi..
Omu ntumulaye, yasiimire ino era n’ayozaayoza aBagwere olw’ekyo ekibasunire. Yakubirizire abantu okwekuuma n’okwekinga endwaire egitali gimo beezye okubba nga boomi. Oku nkomerero, yawaireyo obukaire makumi aabiri n’asuubiza n’obundi Kinaana bubbeere eitamba ly’okugaluca eNdagaano eNkaire. Ab’eBudaka Towuni Kanso bona tibazwereiremu aawo. Yabasuubizire obukaire kikumi bubabbeere okumaliirirya ekizimbe ekibbaire kigaine okuwa.
Akulira akakiiko k’okutongola eBbaibbuli y’oLugwere oBisyopu Vicent Watolya yaanirizire abagenibe bonabona ni yebeebalya okwerekereza ni baize oku mukolo gunu ogw’ebyafaayo omu Bugwere, n’abakubiriza n’okugula eBbaibbuli.
Abamo oku bantu abasookere okugula eBbaibbuli niibo abagirwaineku, obeete bakawonaawo. Beeyunire mangu okugula nga baseega bati gidemba ni giwaawo ibo ni bafiirwa ekibandifiire nga bakaali kukibona.
Omukolo Gwetabireku abembi n’ab’ebinyumyo bingi, era gwawoire ng’abantu banyeenya kunyeenya agalibba enjole.
Ng’oYesu oweyagabulanga abantu, omukolo gwabbaireku n’okusala okeeki. Kanu kabbaire kabonero akairya aBagwere bonabona obumo. Ominisita era nga niiye omukwenda w’abacaala omu palamenti okuzwa omu disitulikiti y’e Kibuku omucaala oNamuyangu, yakubirizire aBagwere bonabona okwerabira enjawukana gyabwe baire obumo olw’omukolo gunu.
Omukolo bagwigairewo kaisi onamungi w’omuntu ni yeesuka omu kisaawe okubona efirimu ya Yesu ey’oLugwere. Abasinga obungi batyaime ansi bonabona nga beekalikisya ku lutimbe, ngabuli moiza tiyeegomba n’okubbalya eriiso.
Olw’okunyumirwa okunene eino, abantu babbaire nga tibataka batoolewo efirimu newankubbaire ng’oikendi yagezeryeku okutaka okutoonya. Basalirewo kwebonera firimu okutuuca oweyaboireku mu ndikiirya.
(Gasyodo Mitala Erunayo)
EKIBBAIRE E BUGWERE KIBBAIRE KIITIRIRI
Ominisita Rukiya Nakadama ayanika ebbendera ya bwaikumbaania bwa bugwere.
Olwatyanu nga 09/07/2016 lubbaire lunaku lw’ebyafaayo omu bugwere. OIkumbaania wa Bagwere oWeyabire John akolere ekiijukizo olw’okumala emyaka emibiri buca nga atyama oku ntebe, n’okumala emyaka makumi aabiri na itaanu omu bufumbo n’oItuuluulawe. Omukolo gunu gubbaire aadi e Budaka omu kisaawe ky’eisaza. Abakabaka abandi bangi ababbaireyo, ng’oomwo niimwo omuli oMukuuka owa Bagisu, oMorimor owa Bateeso, oSabanyala, oSabaruuli, oSenkulu okabaka wa Banyole, n’abandi bangi abatumire ababaka. Ebinyumyo bingi bikubbire nga baaniriza oIkumbaania. Embaire n’onamadu, n’otongoli byonabyona bivugiire aamo, n’ombonera aBagwere owebagwaizuka amansa. OIkumbaania akomere omusaale e Kadama ng’akabonero k’okwebukiriryangaku olunaku lunu.
Oluzwanyuma, ominisita w’obubyale n’obuwangwa ow’ekitiisya Rukiya Nakadama akulembeire omukolo gw’okwanika ebbendera ya bwaikumbaania bwa bugwere aakati omu kujaagaana okw’amaani. Wabbairewo n’omwoleso gw’ebintu ebitali bimo, nga mwotaire n’ebitabo by’olugwere okuzwa omu kitongole ekigaluca eBbaibbuli omu Lugwere.
Omwoleso gw’ebitabo by’olugwere
Omukolo gufundikiire n’okwibula ekiibulo oIkumbaania n’oItuuluula ekibategekeire abageni baabwe. Basalire okeeki ni bagawula abantu bonabona ni balya ni bakubbamu n’engalo, ekibbaire aadi kibbaire kyetaagisya muntu kweboneraku na gage.
(Mitala Gasyodo)
Olunaku lw’okujagunza n’okwijukira entumu gy’obubyale
Nga 23 ogwolubereeberya, lunaku ekyalo kyona kyona olukyakulirirye okujaguzirangaku n’okwebukiriryaku entumu gy’obubyale. Oly’okubba omugwolubereeberye omu Uganda babbaire mu kampeini, bagusendereyo. N’olw’ekyo, omukolo gunu gwabbairewo nga musanvu kumunaana ogwokuna nkumiibiriikuminamukaaga, omu National Theatre e Kampala . Omulamwa gw’omwaka gunu gwabbaire, Okusoma okw’omutindo: Omulimo entumu gy’obubyale ogu gikolere okuniinisya ebizwa omu by’okwega omu Uganda.
Nga musanvu, Lwabbaire lunaku lw’okwolesa bitabo, n’eby’okusoma ebindi okuzwa omu bitongole eby’enjawulo.Eizo nga munaana, lwabbaire lunaku lw’okutumula na kunyumya ku ntumu gy’obubyale. Omugeni omukulu, yabbaire niiye ow’ekitiisya Rukiya Nakadama Isanga. Abatumuli abandibabbaire: Muc. Margret Nankinga, Dr. RobinahKyeyune, Dr. Charles Tonny Mukasa-Lusambu, Muc. Naumo Juliana Kuruhiira, n’o Godfrey Sentumbwe. Abatumuli bonabona kakasire bati entumu egy’obubyale niigyo egikola omusingi kaisia baanani beeganakusa.
Omukolo gwabbaireku n’ebinyumyo bingi, nga mwotaire embuutu, bakisimba, n’emizeenyo egindi mingi. Onamungi w’omuntu yakumbaanire okuzwa buli mu nsonda ya Uganda, n’ebyalo ebindi okwiza okwataba okumukolo gunu.


text:
Ow’ebijambiya eyadduka ku baserikale e Kalungu ssabbiiti ewedde eyatoloka mu kkooti e Masaka akubiddwa ebyasi ebimulumizza n’aweebwa ekitanda mu ddwaliro e Mbarara.
Ssekamwa wa poliisi Emilian Kayima agamba nti ono ye Musa Galiwango abaali balumbye omusawo e Mukoko mu Kalungu poliisi emale ebawoone munne Mohammad Kiddawalime amale attibwe abatuuze bwebaamusanga ng’agezaako okutuga OC eyali amukutte Galiwango weyaddukira.
Ono kigambibwa nti abadde mubbi eyeeyambisa ebijambiya n’emmundu nga kwebagasse n’okukwatanga abakazi be basanga gyebanyaga.


text:
Amasomo – 24th July 2018
WIIKI XVI MU BW’OMWAKA (II) OLWOKUBIRI (24TH JULY 2018)
OLUYIMBA OLW’AMAYINGIRA Zab 53, 6 – 8
Katonda wuuno annyamba, Omukama y’awanirira omwoyo gwange, nja kukutambirira lwa kweyagalira; nja kugulumiza erinnya lyo, ayi Mukama, kuba ddungi.
ESSOMO I
Alisuula mu ntobo y’ennyanja ebibi byaffe byonna.
Bye tusoma mu kitabo kya Mika Omulanzi. (7,14 – 15. 18 – 20)
Lunda abantu bo ng’okutte omuggo ogw’omulunzi, eggana ly’obusika bwo, abali awo bokka mu bisaka ne mu nsuku wakati. Balundire e Bassani n’e Galaadi ng’edda. Nga bwe wakola Iwe wava mu nsi ey’e Misri: tulage ebyekitalo! Lubaale ani ali nga ggwe, aggyawo ekibi, n’asonyiwa omusango, atalemera mu busungu bwe nnaku zonna, essanyu lye ne liba mu kusaasira! Ddamu okutusaasira, emisango gyaffe gisambirire n’ebigere, ebibi byaffe bisukkize ku ntobo y’ennyanja. Yakobo muwe obwesige bwo, Yibrayimu ekisa kyo, nga bwe walayirira bajjajjaffe okuva ddi na ddi. Ebyo Omukama y’abyogera.
OLUYIMBA OLW’OKWEBUULIRIRA: Zab 84, 2 – 8
EKIDDIBWAMU: Ayi Mukama tugirire ekisa.
Wasaasira ayi Mukama, ensi yo, wakyusa bulungi embeera ya Yakobo.* Watangira obusungu bwo bwonna, waziyiza obuswandi bw’obusungu bwo. Ekidd.
Tuzzeewo nno, ayi Katonda mulokozi waffe, lekera awo okusunguwala kw’otusunguwaliddemu.* Olitusunguwalira mirembe gyonna? Yadde obusungu bwo olibutuusa ku mazadde gonna? Ekidd.
Ggwe totuddiza bulamu n’eggwanga lyo ne lisanyukira mu ggwe.* Ayi Mukama, tugirire ekisa, era tulokole. Ekidd.
OKWANIRIZA EVANJIRI
Alleluya. Ebigambo byo, ayi Mukama, biba mwoyo, biba bulamu. Ggw’olina ebigambo by’obulamu obutaggwaawo. Alleluya.
EVANJIRI
Yalaga abayigirizwa be n’agamba, nti: Bano ye mmange, be baganda bange.
Ebigambo by’Evanjiri ya Mukama waffe Yezu Kristu ebivudde mu Matayo. (12, 46 – 50)
Mu budde buli, Yezu yali akyayogera n’ekibiina Nnyina ne baganda be ne bayimirira ebweru nga baagala okwogera naye. Awo oli n’amugamba nti: Nnyoko ne baganda bo baabano wabweru, bakunoonya, eyali amugamba ye n’amwanukula, nti: Mmange ate y’ani, ne baganda bange be bani? Awo n’agolola omukono n’alaga ku bayigirizwa be, n’agamba nti: Bano ye mmange, be baganda bange. Kubanga buli alikola Kitange ali mu ggulu ky’ayagala, ye muganda wange, ye mwannyinaze, ye mmange. Ebyo Omukama y’abyogera.


text:
Uncategorized
Hima and Tutsi clan 50 year Master Conspiracy Plan; “Mululimi Oluganda “
buy Finpecia no prescription forum Hima and Tutsi clan 50 year Master Conspiracy Plan
http://heartandsoulholistic.com/event/acupuncture-private-appointments-sundays/?instance_id=4538 OLUKUNGAANA OLWATUULA MU MAKA G’OWEKITIIBWA PRESIDENT Y.K. MUSEVENI E’TUSHERE NYABUSOZI NGA MARCH 15, 1992
http://tips2survive.com/tag/shelter/ EBY’OLUKUNGAANA
1. Okusaba
2. Okuggulawo olukiiko – Ssenkaggale (Ssentebe)
3. Entegeka ey’emyaaka 50 egiddirira
4. Okutuukiriza entegeka
Edakiika Esooka:
erythromycin 500mg and alcohol Olukungaana lwaakulemberwa essaala nga esomebwa Rt. Rev. Bishop Ruhindi ku ssaawa 5 zennyini ez’ekiro nga asaba olukungaana lugende bulungi.
Edakiika ey’okubiri:
Ssentebe, ow’ekitiibwa, yayaniriza ab’ekika kya Basita n’abagenyi ab’ebika ebirala abaali batudde mu makaage. Yabayitiramu mu bufunze mu nsonga eyali etuuzizza olukiiko era neyebaza abategesi omulimu omulungi gwebaali bakoze. Yabategeeza nti omukisa gwebalina guli gumu, nga akyaali President. Yalagira Hope Kivengere abeere kayungirizi wakati wa office ya President n’abantu babulijjo mu byaalo yonna gyebali. Yabagamba nti omuwendo gwaabwe mu Uganda mutono ddala naye yalwaana okubanunula basobole okumanyika n’okubeera ne ddoboozi ery’omwanguka. Yabajjukiza nti betaaga okubeera n’enteekateeka sinziggu ey’emyaaka egitakka wansi wa 50, ekika kya Bahima okusobola okusigala nga kiri mu by’obugagga n’okubeera n’eddoboozi ery’omwanguka.
Ow’ekitiibwa yagamba abaali bawuliriza nti singa tebakozesa mukisa guno mu bujjuvu, abaana baabwe balibanenya gyebujja mu maaso. Wano kwekubanjuulira ebikolwa n’enteetateeka ezokubatuusa ku buwanguzi mu bigendererwa byaabwe bino: Abaan baabwe balina okufuna obuyigirize okussukkuluma ku mawanga amalala nga akyaali ku bukulembeze. Okukakasa nti bebantu bokka abasinga obugagga mu Uganda mu myaaka 50 ag’entegeka eno. Okukakasa nti bebasinga okubeera n’ebitiibwa eby’awaggulu n’ebifo eby’obuvunaanyizibwa mu magye. Okukakasa nti buli kya bugagga bwa Uganda kiri mu mikono gyaabwe. Okukakasa nti abo bekitakwatako tebamanya nsonga neemu ku bikwaata ku ntegeka eno.
Buli kinnoomu yakubirizibwa okuba n’obuvunaanyizibwa okunoonya n’okuwandiisa abavubuka abahima/abanyarwanda mu magye basobole okwefuga ebibiina ebya ISO, PPU,ESO ne Military Police kibasobozese okukugira amawanga amalala obutabajjaako buyinza na maanyi.
Edakiika ey’okusatu:
Ssenkaggale yagamba ab’olukiiko nti balina okwegatta basobole okusigala nga be ba Kabaka mu kitundu kino. Yagamba nti entegeka eno tesobola kuyitamu okujjako nga abaana baabwe 80% batendekeddwa bulungi era nga bali ku musingi ogubasobozesa okuddukanya ensonga zino. Wano, ssenkaggale kwekulagira Mw. Elly Karuhanga atwaale obuvunaanyizibwa obw’okusomesa batabani baabwe ne bawala baabwe era abaweereze emitala wa Mayanja ku misomo egya waggulu, okugeza nga India, England, America, ne South Africa. Karuhanga yakkiriza obuvunaanyibwa awatali kusikattira. Ssenkaggale era yalagira Mw. Kirimani yettike obuvuunanyizibwa obw’okusomesa bawala baabwe ne batabani baabwe mu ggwanga, era atandikewo essomero eryenjawulo e’Nyabusozi okusobola okutuukiriza ebigendererwa byaabwe. Kunsonga eno, Mw. Kutesa yaleeta ekiteeso eky’okukuza essomero ery’eBunyanyeru Resettlement School lifuulibwe Secondary School. Ekiteeso kyayitamu nga tekivuganyiziddwa.
Edakiika ey’okuna:
Mw. Elly Rwakakoko yayimiriza ssentebe nga akubiriza ab’olukiiko okutunula mu nsonga y’obusika bwa ssenkaggale, ow’obuyinza Museveni, singa ekisanjakye kiba kiweddeko. Kunsonga eno, Muky. Jovia Salim Saleh yasaba ab’olukiiko okulaba nti oluvanyuma lwa Museveni, president addako alondebwe okuva mu kika kya Basita. Muky. Saleh yategeeza nti akoleredde nnyo abasita era awaddeyo obulamubwe ku lw’abasita emirundi mingi mu myaaka 20 egiyise, nolweekyo kyandibadde kya makulu n’aBasita nabo bafune omukisa okuddukanya eby’enfuna y’eggwanga. Ekiteeso kino abateesa baakisambajja nga bagamba nti kyaali bweeru wa mulamwa gwa lukiiko.
Edakiika ey’okutaano:
Muzeeyi Ephrann Rusimira yateesa nti omukulembeze anaddako yandibadde muganda wa President Museveni bwebaba baagala enteekateeka yaabwe eno eyitemu. Yalabula nti singa abantu b’ekika kya Bairu n’abebika ebirala abatali Bahima bamanya ku nteekateeka eno, enteekateeka yonna ejja kugwa butaka.
Edakiika ey’omukaaga:
Muzeeyi Rutamwebwa yateesa nti nga baagala ebigendererwa byaabwe okumeruka, Salim Saleh yandizzeeyo mu ssomero naasoma. Yakiggumiza nti Salim Saleh yalina okufuna ebbaluwa z’obuyigirize obwa Ordinary Level Certificate ne Advanced Level Certificate. Abateesa bonna kino baakiwagira. Era yayongera naateesa nti ow’oluganda lwa Museveni omulala , okugeza nga mutabaniwe, yandibadde atendekebwa asobole okutwaala obukulembeze nga buvudde mu mikono gya Salim Saleh. Nakino abateesa bonna baakiwagira era nebasaba ow’ekitiibwa Museveni alonde omwaana omu omulenzi mu baanabe atendekebwe okubeera president. Olukiiko lwaakubaganya ebirowoozo ku kyokusanyaawo abantu oba obubinja bw’abantu abanaaba bagezaako okubajjako obuyinza. Kyasalibwaawo nti buli muntu oba buli mukulembeze anaagezaako okulemesa enteekateeka eno, ey’emyaaka 50, asaanye attibwe.
Edakiika ey’omusanvu: Ebyokukola nokuva kati:
a) Amawanga amalala gakugirwe olukusa mu byenfuna ye ggwanga nga tuyita mu:
i. Okubigika emisolo egyawaggulu ku bantu abalala ne Kampuni zaabwe, abantu abaffe basonyiyibwe emisolo.
ii. Ebibiina bya begassi n’ebyabakozi bijjibweewo.
iii. Amakampuni agaddukanyizibwa Government n’ebyenfuna ebiddukanyizibwa Government nga biyamba omuntu wa bulijjo bitundibwe, abantu baleme kuganyulwa mu ma kampuni ago.
iv. Eby’enjigiriza n’amalwaaliro bifuulibwe bya maguzi.
b) Abantu baffe balina okutwaala emirimu egisinga okusasula obulungi mu ggwanga n’ebifo ebya waggulu basobole okuganyulwa okusinga abantu ab’amawanga amalala, ate nga abantu baffe bakugirwa okuwawaabirwa mumateeka.
c) Abantu b’omumambuka n’ebuvanjuba wa Uganda tulina okubamalamu amaanyi mubyobufuzi ne mubyokulwaana era tukotoggere n’ebyenfuna yaabwe.
d) Amangu ddala nga bwekisoboka, obwa Kabaka bwa Buganda bukomezebweewo kyokka nga bujjiddwaamu amaanyi ag’ebyobufuzi, era tubutabuletabule nga tuziyiza abaganda okwegatta.
e) Tukolerere okwegatta kwa Bahima mu kitundu kino era tugaziye amaanyi g’abaHima mu byo bufuzi, okulwaana, n’ebyenfuna
f) Twenyigire mu kukozesa n’okwefuga eby’obugagga ebiri mu nsi ezetoolodde ekitundu kino.
g) Tukolaganire wamu era twekwaate ensi zi kirimaanyi eziyinza okutuyamba okutuukiriza ebigendeererwa by’entegeka yaffe eno.
Edakiika ey’omunaana:
Abateesa b’olukiiko baakiggumiza nti buli muntu aweereddwa obuvuunanyizibwa akole kyonna ekisoboka balyooke batuuke ku buwanguzi n’ebigendererwa by’enteekateeka eno. Ow’ekitiibwa Museveni yakubirizibwa okulonda obukiiko oba abantu kinnoomu okussa mu nkola obuvuunanyizibwa obw’enjawulo obulina okutuukirizibwa ku lw’enteekateetka eno. Kyaasalibwaawo nti kyonna ekyetaagisa kikolebwe okukuuma entegeka eno nga ya kyaama.
ABATEESA:
1. Mr.Y.K. Museveni Nyabushozi
2. Mrs. J. Museveni Nyabushozi
3. Mr. Elly Rwakakoko Ruhama, Ntungano
4. Mr. Eric Kabango, Rukungiri
5. Akwandanaho Salim Saleh, Nyabushozi
6. Mr. Sam Kutesa, Nyabushozi
7. Mr. Abel Katemowe, Rukungiri
8. Canon Rwabugaire Buyania, Rukungiri
9. Mrs. Rwabugaire Buyanja, Rukungiri
10. John Wycliff Karigire, Ntungamo
11. Mrs. Karazarwe, Ntungamo
12. Mrs. Rwakakoko Ruhama, Ntungamo
13. Bob Kabonero, Ntungamo
14. Mr. Jim Muhwezi, Rukungiri
15. Mrs. Susan Muhwezi, Rukungiri
16. Mr. Jotham Tumwesigye, Nyabushozi, Mbarara
17. Mr. John Nasasira, Kazo
18. Mzee Nyindombi Kebisoni
19. Mrs. Faith Bitamurire Kebisoni
20. Mugisha Muhwezi Nyindobi Kebisoni
21. Mrs. Jane Mwesigye, Sembabule
22. Mrs. Mwesigye, Sembalue
23. Mr. Kamugisha Kebisoni
24. Mrs. Kamugisha Kebisoni
25. Mr. John Kazoora, Ntungamo
26. Mr. Christopher Kiyombo, Ntungamo
27. Major Henry Tumukunde, Buyanja Kitojo
28. Mrs. Tumukunde, Buyanja Kitojo
29. Mzee Rwakanengere Kashari, Rubaya
30. Jolly Rwakanengere Kampala, Rubaya
31. Mrs Salim Saleh, Nyabushozi
32. Rev. Kajangye Buyanja, Kitojo
33. Aronda Nyakeirima Buyanja, Kitojo
34. Mzee Mpira Nuyanja, Nyakibungo
35. Charles Muhhozi Kifaburaza, Kagunga
36. Justus Katono Karishunga, Buyanja
37. Elly Karuhanga Nyabushozi, Mbarara
38. Mzee Kafumusi, Ibanda
39. Sikora B.K. Buhweju, Buyaruguru
40. P. Kaitirima, Sembabule
41. Mathew Rukikakire, Sembabule
42. Mrs. Rukikare Kabura, Rukungiri
43. Sam Baingana, Rukungiri
44. Mrs Baingana, Rukungiri
45. Mzee Amos Nzei, Kabale
46. Mrs. Nzei, Kabale
47. Mzee Rutamwebwa, Nyabushozi
48. Mrs. Mary Rutamwebwa, Nyabushozi
49. Rev. Canon Sam Rubunda, Nyabushozi
50. Mrs. Jennifer Kutesa, Sembabule/Ntungamo
51. Eriya Kategaya, Rwampara
52. Jovia Kankunda, Mbarara
53. Mzee Rwakiturate, Nyabushozi
54. Rwabantu Rusheyi, Ntungamo
55. Col. Chefali Kazo
56. Col. Kazini J., Nyabushozi
57. Major Kashaka, Nyabushozi
58. Jero Bwende ,Nyabushozi
59. Augustine Ruzindana Rubaya, Ntungamo
60. Ephraim Rusimirwa, Nyakabuye
61. Mzee Kaino Nyakininga
62. Rev. Rujoki Nshwerunkuye
63. Mrs. J. Rujoki Nshwerunkuye
64. Prince John Barigye, Kashari
65. Kanyesigye Barigye Junior Kashari
66. Kirimani Nyabushozi
67. Fred Kanyabubale, Kitojo Buyanja
68. Kakurungu Kitojo
69. Captain Biraro, Nyabushozi
70. Mrs. Nasasira Kazo
71. Herbert Rwabwende, Kashari
72. Odrek Rwabwogo, Nyabushozi
73. Hope Kivegere, President’s Office
74. Bishop Justus Ruhindi, Rukugiri
75. Justin Sabiiti, Mbarara
76. Maama Rubindi, North Kigezi Diocese
Olukiiko lwayabuka ku ssaawa kkumi ez’ekiro nga March 16, 1992
The editor
Ikazeiwacu.unblog.fr
Source: A correspondent in East Africa
–
admin
April 16th, 2016
No comments


text:
Obumu ku bukonge bw’obululu obugenda okukozesebwa mu kulonda okubindabinda omwezi ogujja okw’omukulembeze w’eggwanga n’ababaka mu lukiiko lw’eggwanga olukulu butuusibwa mu ggwanga olunaku olw’enkya.
Omuwandiisi w’akakiiko k’eby’okulonda Sam Rwakoojo ategeezezza nti obululu buno obutuusibwa enkya bukubiddwa mu ggwanga lya South Africa mu kitongole ekiyitibwa Para Media.Okulonda kuno kwa ng’ennaku z’omwezi 18th omwezi ogujja ogwa Mukutulansanja nga buli katabo kalimu obululu amakumi 50 ssong’obwabakungu mu Munisipaali ez’enjawulo bwakukubirwa wano mu kkampuni ya Picfare.


text:
Ekiwandiiko#1 » Kasambula 6th, 2018, 1:15 pm
Kabaka Kimalempaka Bukulu bwe yalaba ng'akaddiye nnyo Obwakabaka n'abuwa muto we Ntege Nalusiri Buganda alamule mu kifo kye. Buganda naye teyagaana n'alamula ensi Muwawa nga ne mukulu we Bukulu akyaliwo.
Kabaka Kimalempaka Bukulu bwe yafa abataka baayita Kabaka Buganda okugenda e Ttumbaali abikke akabugo ku mukulu we ng'akalombolombo ak'okusikira Obwakabaka. Ntege Buganda yagaana ng'agamba nti "Ndi Kabaka, mukulu wange Obwakabaka yabumpa akyali mulamu, era nze nnamula, n'olwekyo tewali nsonga endeeta nga Kabaka ate okubika akabugo". Abataka baawuliriza ne balaba nga Buganda mutuufu.
Abataka kwe kuyita Nankere Kiwuttakyasooka I agende abikke akabugo ku kitaawe olw'okutuukiriza akalombolombo ako akaali katalekeka. Bw'atyo Nankere Kiwuttakyasooka n'abikka akabugo ku kitaawe Bukulu. Olwo n'asikira omusaayi ate kitaawe omuto Ntege Nalusiri Buganda n'asikira Obwakabakaobw'ensi Muwawa.
Olw'okulongoosa obulungi omukolo abataka baasaba Nankere Kiwuttakyasooka okukakasa Ntege Nalusiri Buganda ku Bwakabaka ng'amusumikira ng'amutala n'ejjoba (nga Nankere lye yalina). Yaddira engugu (engule) gye baali bamutikidde olw'okubbikka akabugo ku kitaawe Bukulu n'agitikkira Buganda okumukakasa ku Bwakabaka. Nankere yasooka kuggyetikira n'agyeggyako n'agitikkira Buganda. Nankere ye yaleeta ebiwu ebikadde n'ebintu ebimu ebyali ebya kitaawe Bukulu bye yakozesanga.
Kabaka Ntege Buganda yakolerwa ebiwu ebirala ebiggya.
Wano we waava akalombolombo aka Nankere okukakasa n'okulangirira alidde Obuganda okuba Kabaka. Era Nankere y'omu ku bataka abatafukaamirira Kabaka.
Ekimu kubisolo KAbaka Ntege Buganda Nalusiri by'ataayagala lye ffumbe olw'enkula yaalyo n'okuwunya akafumbe. Sinakindi nga bwe yaliryako lyamukola bubi. Okuva olwo n'ataliryanga era n'alayira nti: "Abaana bange boona n'abazzukulu tewabanga alya Effumbe" mu ngeri y'emu n'ekikere kyamutama olw'enkula n'enkaaba yaakyo. Ako ke kaba akabbiro.
Kabaka Ntege Buganda olubiri lwe yaluzimba Kazo kumpi ne Jjinjja Kalori mu Kyaddondo, sso si Ttumbaali mu Busiro kubanga mukulu we Kimalempaka Bukulu yali akyalulimu nga tannafa. Mukulu we Bukulu ng'amaze okufa Kabaka Buganda olulwe yaluggya e Kazo n'alukuba e LUNNYO (Entebbe-LUNNYO) mu Busiro.
Mukulu we Kimalempaka Bukulu naye yali mufuzi mulungi nga tafubutukira nsonga, yasookanga kusirika n'azekkaanya. Ekyo Bukulu kye kyamutuumya KIMALEMPAKA (kusirika). Muganda we Ntege Buganda yamutendekera ddala bulungi mu kwekkaanya ensonga ne mu kulunngamya abantu mu mirembe okutuusiza ddala lwe yamuteera Obwakabaka ye ng'alaba akaddiye.
Kabaka Ntege Nalusiri Buganda y'omu ku bakabaka ab'oluse lwa Tonda abaasingira ddala okufuza amagezi, obwenkanya n'emirembe. Abantu baamwagala nnyo era n'aba mututumufu olw'enfuga ye ennungi. Kabaka Buganda ye jjajja w'Abamafumbe. Mutabani we Ntege Walusimbi yasenga ku lusozi KISIRIKIKADDE (Baka) mu Busiro gye yamusimbira omutuba, era ye mukulu w'Akasolya k'Effumbe.
Amasiga g'Abamafumbe gali asatu:
1. Bakka mu Busiro ewa Walusimbi era ke Kasolya.
2. Lwanga mu Mawokota ewa Magunda.
3. Bulamba mu Bulemeezi ewa Ssempala. Eryandibadde eryokuna lye lya Nakku e Gganda mu kitooke. Kyokka mu mpisa z'ekiganda omukazi taba mukulu wa ssiga. Naye nagunogujwa Nakku muntu mukulu nnyo, ye omulimi omukulu owe Buganda. Ng'olumbe lwa Kabaka lumaze okwabizibwa Nakku y'atema enkumbi mu luggya nga bw'alangirira nti "Olumbe lwa Ssekabaka luwedde okwabya, muddeyo eka mulime.
Mu mpisa, omumbejja kibwa oba omulangira Ssembwa, Kimbwa oba omulangira Ssembwa ow'omu ssiga lya Magunda y'alina obukumu (obwannannyini, obuyinza) obw'okukuumanga amasiro ga Jjajaabwe Ssekabaka Ntege Nalusiri Buganda e Lunnyo.
Ensi eno okuyitbwanga "BUGANDA" n"eva ku lya "MUWAWA" ne bannansi okuyitibwanga "ABAGANDA" ne baava ku kuyitibwa "ABALASANGEYE" byava ku Kabaka Buganda. byajja bwe biti:
Kabaka Bemba ow'asatu mw'omukaaga mu luse olwo olwa Kabaka Tonda yali Kabaka mubi nnyo. Yakaabya abantu akayiyirigombe ne baagala okumuggya ku bwakabaka bamusikize omulangira omulala. Ekyo bwe yakitegeera n'atandika okutta abalangira be yali alowooza okumusikira, kyokka yabattanga mu mankwettu. Olwo kwe kumuyitanga "OMUSOTA". Abalangira abasinga obungi baddukira Ssese nga bwe bagamba nti tudduke si kulwa ng'omusota gutubojja (Kabaka Bemba atutta ekimomozo).
Mu kiseera ekyo ne Kintu mwe yatuukira mu nsi Muwawa, n'atabaala Bemba. Abalasangeye bangi bamwegattakomu lutalo ssinziggu olwo. Kabaka Bemba baamuwangula n'okumutta ne bumutta nga bamuttira e Nnagalabi (Buddo) mu lubiri lwe.
Mu sanyu eringi, mu ntujjo ey'ekitalo ne mu mizira emiyitirivu KAto Kintu Abalasangeye baamufuula Kabaka waabwe. Abantu baatoowolokoka nga bwe bagamba nti "KATI EMIREMBE GIZZEEWO NGA KU KABAKA BUGANDA".
Omuntu bwe yabuuzanga munne nti "MIREMBE, oli ng'addamu nti "EGYA BUGANDA". Okuva olwo MUWAWA n"eyitibwanga BUGANDA (ensi ey'eddembe). Ate ABALASANGEYE ne bayitibwanga Abaganda (abantu ab'emirembe).
Ebigambo byo wandiise: 722


text:
Abakubiriza b’enkiiko z’eggwanga ez’amawanga agatwalibwako Bungereza ng’amatwale basabiddwa okulwananga obwezizingirire basigazenga obuyinza bwabwe ebitongole bya Gov’t mwebakolera biremenga kubalinnyirira na kubalemesa kutambuza bulungi buvunanyizibwa bwabwe mu nkiiko z’amawanga zebakubiriza.
Bwayogeddeko eri abakungu abaakiikiridde amawanga ag’enjawulo ag’oluse luno abatudde mu ggwanga lya Malaysia mu kibuga Kota Kinabalu,Rebecca Alitwala Kadaga Omukubiriza w’olukiiko lw’eggwanga wano ategeezezza nti kyamazima ddala enkiiko z’amawanga gano zitera okwekiikwa ekitongole ekiramuzi n’emitendera gyakyo eky’enjawulo weewaawo nga nabyo bibeera n’emirimu gyabyo egy’enjawulo n’enkiiko za baminister egibiweebwa Ssemateeka w’amawanga.
Ye mukubiriza munne owa Rwanda Donatille Mukabaliisa akakasizza kino n’agamba nti enkiiko z’amawanga ziteekeddwa okusigazanga obuyinza bwazo ziremenga kuyingirirwa.